COVID-19: Kluster harian tertinggi dilaporkan

PUTRAJAYA, 6 Januari- Sebanyak 13 kluster baharu dikenal pasti hari ini.

Ia merupakan yang paling tinggi pernah direkodkan menjadikan jumlah kluster aktif sebanyak 252. Menurut Ketua Pengarah Kesihatan, Tan Sri Dr Noor Hisham Abdullah, daripada 13 kluster baharu itu, empat dikesan di Selangor, empat di Johor, tiga di Kuala Lumpur dan masing-masing satu di Sabah dan Melaka.

"Kluster Dataran Utas, kluster tempat kerja ini melibatkan daerah Petaling di Selangor."

"Kes-kes bagi kluster ini telah dilaporkan positif COVID-19 bermula pada 6 Januari 2021 melalui saringan bersasar di sebuat syarikat."

"Sehingga 6 Januari 2021, sejumlah 196 individu telah disaring, di mana 66 kes telah dikesan positif COVID-19."

Tiga kluster yang diumumkan tamat hari ini ialah Kluster Kobena, Kluster Mengketil, dan Kluster UD-SS2.


Banjir: 958 keluarga dipindahkan ke PPS terima bantuan

KUALA LUMPUR, 6 Januari- Sebanyak 958 keluarga di Pusat Pemindahan Sementara (PPS) seluruh negara sudah menerima bantuan daripada Kementerian Pembangunan Luar Bandar (KPLB).

Bantuan berupa barangan keperluan, makanan, serta kit banjir kepada negeri-negeri yang terjejas akibat bencana itu.

Menurut menterinya, Datuk Dr Abd Latiff Ahmad menerusi satu kenyataan, pengagihan bermula dari 27 November tahun lepas sehingga 5 Januari 2021.Ia melibatkan PPS di Kelantan, Terengganu, Pahang, Johor, Selangor dan Perak.Manakala di bawah Program Perumahan Rakyat Termiskin (PPRT), bantuan turut meliputi baik pulih rumah.


COVID-19:  2,593 kes baharu, jumlah kes harian tertinggi

KUALA LUMPUR, 6 Januari- Sebanyak 1,129 kes sembuh dilaporkan hari ini.

Ia menjadikan keseluruhan kes sembuh mencapai sejumlah 100, 578 kes.Manakala kes baharu pula, meningkat kepada 2,593.

Sekaligus merekodkan jumlah harian tertinggi yang menjadikan keseluruhan kes berjumlah 125, 438.Dukacita dimaklumkan terdapat empat kematian hari ini.


Motosikal dirempuh kereta, suami isteri maut

SG PETANI, 6 Januari- Sepasang suami isteri maut selepas motosikal dinaiki terlibat dalam kemalangan membabitkan tiga buah kenderaan lain di Kilometer 65.5, Jalan Alor Setar-Butterworth berdekatan Padang Tembusu, Sg Petani, Kedah malam tadi. Mangsa dipercayai dalam perjalanan dari Tikam Batu ke arah Permatang Gedong.

Ketua Polis Daerah Kuala Muda, ACP Adzli Abu Shah berkata, kemalangan berlaku ketika motosikal mangsa berhenti untuk membelok, dan kereta dari arah belakang tidak sempat menekan brek lalu merempuh motosikal mangsa.  Akibat rempuhan itu, suami mangsa terjatuh sebelum dirempuh dua lagi kereta yang datang dari arah belakang.  Mangsa maut di lokasi kejadian, manakala isterinya yang cedera parah, disahkan meninggal dunia di Hospital Sultan Abdul Halim, Sg Petani.  Mayat kedua-dua mangsa dihantar ke unit forensik hospital berkenaan untuk bedah siasat sebelum dituntut keluarga mangsa.  Kes disiasat di bawah Seksysen 41(1) Akta Pengangkutan Jalan 1987.


Lelaki maut terkena renjatan elektrik

KUANTAN, 6 Januari- Seorang lelaki maut dipercayai terkena renjatan arus elektrik ketika meninjau keadaan banjir di rumahnya di Kampung Paya Kechik, Temerloh, petang semalam. Dalam kejadian pukul 6.30 petang semalam, mangsa Isyraf Muhammad, 41 tahun, sebelum itu dikatakan memegang tiang besi di garaj kereta halaman rumahnya.

Ketua Polis Daerah Temerloh ACP Mohd Yusri Othman berkata, mangsa ketika itu ingin meninjau keadaan hujan dan banjir berkedalaman 0.5 meter di halaman rumahnya. Ketika kejadian, ibu mangsa berlari cuba membantu mangsa, namun dirinya tercampak ke belakang.ACP Mohd Yusri memaklumkan, mangsa telah dibawa ke klinik berdekatan oleh abangnya namun disahkan meninggal dunia.Mangsa dan ibunya kemudian dibawa ke Hospital Sultan Haji Ahmad Shah (HOSHAS) Temerloh.Kematian mangsa setakat ini, diklasifikasikan sebagai mati mengejut.Manakala ibunya tidak mengalami sebarang kecederaan serius.Siasatan lanjut dilakukan dengan bantuan Tenaga Nasional Berhad (TNB) bagi mencari punca arus elekrik tersebut.


Banjir: Mayat pelajar UMP ditemui pagi tadi

JERANTUT, 6 Januari- Mayat pelajar Universiti Malaysia Pahang (UMP) Ukai Iskandar Zulkarnain, 23 tahun, yang hilang dibawa arus di Kampung Gintong di Jerantut ditemukan pada pukul 9.00 pagi tadi. Sebelum ini, mayat bapa mangsa Zulkarnain Hitam yang merupakan kakitangan Pejabat Hutan Jerantut, ditemui beberapa jam selepas kejadian mereka dihanyutkan banjir tiga hari lalu.

Komander Operasi Jabatan Bomba dan Penyelamat Malaysia (JBPM) Pahang, Rosdi Mustafa berkata, mayat Ukai Iskandar ditemui dalam keadaan sempurna kira-kira lima meter dari lokasi kejadian mangsa dilaporkan hilang. Mayat mangsa kemudian diserahkan kepada pihak polis dan dibawa ke hospital. Dalam kejadian kira-kira pukul 10.30 malam itu, mangsa bersama bapa dan dua adiknya berjalan meredah banjir ke sebuah rumah di Kampung Sokti.  Dua adiknya berusia 13 dan 15 tahun bagaimanapun berjaya menyelamatkan diri.  Operasi pencarian yang dilakukan sejak kelmarin ditamatkan pada pukul 10.45 pagi tadi.


Cadangan vaksin percuma pekerja asing, elak penularan dalam kalangan rakyat tempatan

KUALA LUMPUR, 6 Jan - Jawatankuasa Khas Jaminan Akses Bekalan Vaksin COVID-19 (JKJAV) akan mengemukakan beberapa syor kepada kabinet termasuk pemberian vaksin percuma kepada pekerja asing di negara ini. Menteri Sains, Teknologi dan Inovasi merangkap pengerusi bersama JKJAV, Khairy Jamaludin Abu Bakar berkata, perkara itu perlu bagi mengurangkan risiko penularan COVID-19 dalam kalangan rakyat Malaysia sekiranya ia tidak dilaksanakan.

Jelas belaiu lagi , perbincangan itu akan melibatkan Kementerian Dalam Negeri, Kementerian Sumber Manusia dan Kementerian Luar.


‘Penghijauan Malaysia', Kempen lima tahun tanam 100 juta pokok

PUTRAJAYA, 6 Jan - Simbolik memulakan Kempen Penanaman 100 Juta Pokok dalam tempoh 2021-2025, Perdana Menteri Tan Sri Muhyiddin Yassin menanam pokok kebangsaan, "Pokok Merbau" di perkarangan Seri Perdana iaitu kediaman rasmi Perdana Menteri.

Kempen dilancarkan serentak di seluruh negara, mengetengahkan tema ‘Penghijauan Malaysia: Pokok Kita, Kehidupan Kita".

Program Penghijauan Malaysia itu juga satu daripada agenda nasional bagi perubahan iklim serta meningkatkan kualiti hidup masyarakat.

Selesai majlis pelancaran, Perdana Menteri mengajak rakyat Malaysia bersama-sama menjayakan program tersebut.

Turut dilancarkan aplikasi mudah alih dan laman web khas Program Penghijauan Malaysia; www.100jutapokok.gov.my.


NADMA keluarkan SOP khusus

PUTRAJAYA, 6 Jan - Agensi Pengurusan Bencana Negara (NADMA) telah mengeluarkan satu garis panduan khusus kepada semua agensi terlibat dalam menangani situasi bencana banjir yang melanda beberapa negeri ketika ini.

Pengarah Pusat Kawalan Bencana Negara (NDCC), Zuriani Mohd Yusof berkata, SOP itu telah diedarkan untuk makluman dan tindakan agensi berkaitan berkuat kuasa Oktober lalu.

Setiap agensi dan jawatankuasa pengurusan bencana peringkat daerah dan negeri juga telah diselaras bagi memastikan pusat pemindahan sementara (PPS) dan aset menyelamat dapat digunakan ketika operasi.

Pengendalian bencana banjir tahun ini disifatkan antara yang mencabar memandangkan negara masih lagi bergelut dengan pandemik COVID-19.


COVID-19: Kes sembuh mencatat 1,221 kes

KUALA LUMPUR, 5 Januari- Hari ini, kes sembuh wabak COVID-19 masih kekal pada empat angka, iaitu 1,221 kes.

Ia menjadikan jumlah kumulatif adalah sebanyak 98,228 kes.Jumlah kes baharu pula, 2,027 kes dengan 16 kes adalah kes import, yang menjadikan jumlah keseluruhan 122,845 kes.Dukacita dimaklumkan, sejumlah lapan kematian dilaporkan hari ini.

Ini sekaligus menjadikan kes kematian mencatat 509 kes.


PKPD Apartment Amber Court dan PPA Muar dilanjutkan sehingga 20 Januari

KUALA LUMPUR, 5 Januari- Perintah Kawalan Pergerakan Diperketatkan (PKPD) di Apartment Amber Court, Jalan Genting, Bentong, Pahang dan Pusat Pemulihan Akhlak (PPA), Muar dilanjutkan sehingga 20 Januari ini.Menteri Kanan (Keselamatan), Datuk Seri Ismail Sabri Yaakob berkata keputusan itu diambil berikutan masih terdapat risiko tinggi jangkitan COVID-19 di dua lokaliti berkenaan.

"Kerajaan sebelum ini telah melaksanakan PKPD di Apartment Amber Court, Jalan Genting, Bentong yang dijadualkan tamat pada 6 Januari 2021."

"Sehingga kini, Kementerian Kesihatan Malaysia (KKM) telah membuat 1,180 ujian saringan."

"Daripada jumlah itu, sebanyak 454 kes positif COVID-19 telah direkodkan."

"KKM turut mengesahkan ujian saringan kedua masih perlu dijalankan kepada sebahagian kontak rapat dan terdapat risiko yang tinggi jangkitan COVID-19 di lokaliti ini."

Di PPA Muar pula, 40 daripada 872 individu yang menjalani ujian saringan dikesan positif COVID-19.

KKM turut mengesahkan terdapat pertambahan kes positif harian selain 38 baki sampel saringan yang masih menunggu keputusan.


ATM kerah anggota gerak aset bantu penduduk terjejas banjir

KUALA LUMPUR, 6 Jan - Angkatan Tentera Malaysia, ATM telah mengatur gerak seramai 4,983 pegawai dan anggota tentera berserta 1,015 aset dalam Op Murni bagi membantu penduduk terjejas banjir di enam negeri.

Aset-aset ATM yang digerakkan melibatkan 800 buah trak pelbagai saiz, 197 pelbagai bot, 10 jambatan bailey bridge, enam buah helikopter dan dua buah pesawat pengangkut.


Banjir: Mayat mangsa pertama bot terbalik ditemukan

LIPIS, 5 Januari- Mayat seorang wanita yang dilaporkan hilang selepas bot dinaikinya terbalik di Sungai Jelai, Kampung Bertang di Lipis, semalam, ditemukan di tebing sungai berkenaan, pagi tadi.Ketua Polis Daerah Lipis, Superitendan Azli Mohd Noor berkata mayat Rozi Omar, 52 tahun ditemukan tersangkut di celah pokok pisang, kira-kira 100 meter dari lokasi kejadian.Usaha mencari dan menyelamat seorang anak perempuan mangsa yang juga dilaporkan hilang diteruskan.Rozi dilaporkan hilang bersama anaknya Nur Zakirah Ahmad Hussin, 19 tahun selepas bot dikemudi suaminya, Ahmad Hussin Mad Aris, 52 tahun terbalik akibat arus deras semasa mereka menuju ke Kampung Betong, bagi meninjau keadaan rumah mereka yang dilanda banjir. Turut berada di atas bot itu seorang lagi anak mangsa, Nur Aina, 23 tahun, namun dia dan bapanya berjaya menyelamatkan diri.


COVID-19: Kerajaan belum cadang perkenal semula larangan rentas negeri, daerah

KUALA LUMPUR, 5 Januari- Kerajaan belum bercadang untuk melaksanakan kembali larangan pergerakan rentas negeri dan daerah berikutan kewujudan kluster baharu yang membawa kepada pertambahan kes COVID-19. Jelas Menteri Kanan (Keselamatan), Datuk Seri Ismail Sabri Yaakob, Kementerian Kesihatan sedang mengkaji perkara tersebut.

Beliau mengingatkan orang ramai agar terus mematuhi Prosedur Operasi Standard (SOP) ketika melakukan pergerakan rentas daerah atau negeri. "Kita boleh lakukan ujian calitan (swab test) jika risau akan menjangkiti orang lain."

"Misalnya jika kita dari kawasan zon merah kemudian hendak ke kawasan lain, atau sekiranya kita balik daripada kawasan zon merah kemudian hendak pergi ke zon hijau."Selepas larangan rentas daerah atau negeri ditarik semula pada 7 Disember lalu, terdapat lima kluster yang telah dikenalpasti berkaitan dengan rentas daerah atau negeri.


2 buah rumah berkembar musnah

KUANTAN, 5 Januari - Dua buah rumah berkembar musnah dalam kejadian tanah runtuh di kawasan lereng bukit di Taman Gambang Damai, Kuantan kira-kira 3.00 pagi tadi.

Ia berlaku di kawasan berbukit setinggi 16.67 meter.

Susulan kejadian itu, kesemua penghuni di 18 buah rumah berhampiran diarahkan mengosongkan kediaman masing-masing.

Kedua-dua buah rumah runtuh sepenuhnya pada kira-kira 4.50 pagi.

Tiada kemalangan jiwa dilaporkan kerana kedua-dua rumah berkenaan tidak berpenghuni.  Dalam pada itu, saksi, Mohd Hafiz Mamat Azha berkata, dia menyedari kejadian selepas dikejutkan isterinya yang mendengar bunyi kuat.

Deretan rumah di lereng bukit berkenaan siap pada tahun 2015 dan mula diduduki pada 2016.


MET nafi dakwaan Malaysia sejuk seperti London pada Februari

PUTRAJAYA, 5 Januari - Jabatan Meteorologi Malaysia menafikan dakwaan cuaca musim sejuk seperti kota London bakal melanda Malaysia pada Februari nanti.

Kenyataannya memaklumkan, dakwaan yang tular di media sosial adalah maklumat palsu yang pernah tersebar pada 2016 dan telah diulang siar.

Keadaan cuaca sejuk yang dialami di kebanyakan kawasan di Semenanjung disebabkan keadaan cuaca lembap dan mendung yang berterusan dalam tempoh beberapa hari akibat luruan angin sejuk yang melanda negara.

Selain itu, keadaan rantau negara yang berawan dan tiada sinaran matahari secara terus untuk tempoh beberapa hari yang lepas turut menyumbang kepada berlakunya keadaan cuaca yang lebih sejuk daripada biasa.

Ahad lepas, suhu harian minimum terendah yang direkodkan di Terengganu, Pahang dan Johor ialah 21 hingga 22 darjah celcius.

Keadaan ini adalah biasa apabila hujan serta mendung berlaku sepanjang hari.


Ban pecah punca banjir besar di daerah Muallim dan Hilir Perak

MUALLIM, 5 Januari - Ban pecah merupakan punca kejadian banjir besar di daerah Muallim dan Hilir Perak.  Menteri Besar, Datuk Saarani Mohamad berkata, ia berlaku disebabkan oleh tekanan arus sungai yang terlalu deras.

Jelas beliau, pembinaan ban oleh Jabatan Pengairan dan Saliran (JPS) adalah langkah jangka panjang bagi mengelak berlakunya kejadian banjir.  Beliau berkata demikian selepas melawat penduduk terjejas banjir di Pusat Pemindahan Sementara Dewan Kemas di Taman Slim Permai.


Pencarian Ukai Iskandar dihanyut arus banjir di Jerantut diteruskan

JERANTUT, 5 Januari - Pelajar Universiti Malaysia Pahang, Ukai Iskandar yang dikhuatiri lemas ketika cuba menyeberangi laluan dinaiki air di Sungai Puas, dekat Kampung Gintong Tebing Tinggi, Jerantut kelmarin masih belum ditemui.  Ketua Polis Daerah Jerantut, Superintendan Mazlan Hassan ketika dihubungi berkata, operasi mencari dan menyelamat diteruskan pagi semalam oleh sepasukan pegawai dan anggota polis dengan kerjasama Jabatan Bomba dan Penyelamat Malaysia serta penduduk kampung.

Dalam kejadian berkenaan, mangsa, bapa dan dua adiknya dikatakan kembali ke kediaman lama mereka selepas kebanyakan laluan biasa digunakan terputus akibat banjir.  Bapa mangsa, Zulkarnain Hitam, 58 tahun ditemui lemas dan meninggal dunia kira-kira pukul 2:00 pagi semalam dan dua adiknya yang berusia 13 dan 15 tahun ditemui selamat.  Operasi mencari dan menyelamat bersambung hari ini.


Penduduk terjejas banjir Terengganu meningkat, 1,059 dipindahkan Kemaman dan Dungun

KUALA TERENGGANU, 5 Januari - Di Terengganu, setakat pukul 6:00 pagi, 1,059 penduduk terjejas telah dipindahkan.  Ia membabitkan 327 keluarga yang ditempatkan di 11 Pusat Pemindahan Sementara (PPS). Kemaman merekodkan 905 penduduk yang ditempatkan di lapan PPS.  Manakala Dungun, 154 orang di tiga PPS.


Banjir di Perak libatkan empat daerah, 1,097 penduduk ditempatkan di 12 PPS

IPOH, 5 Januari - Jumlah penduduk terjejas banjir di Perak pula melibatkan 1,097 orang.

Kesemua mereka kini ditempatkan di 12 Pusat Pemindahan Sementara (PPS) di empat daerah.

Daerah Hilir Perak mencatat jumlah penduduk terjejas banjir paling tinggi iaitu seramai 555 orang daripada 157 keluarga di lima PPS.

Manakala daerah Muallim merekodkan 417 penduduk terjejas melibatkan tiga PPS.


Banjir Pahang semakin buruk, hampir 17,000 penduduk dipindahkan

KUANTAN, 5 Januari - Situasi banjir di Pahang mencatatkan peningkatan penduduk terjejas.

Menerusi portal Info Bencana Jabatan Kebajikan Masyarakat setakat pukul 5:50 pagi tadi, seramai 16,902 penduduk di tempatkan di 238 Pusat Pemindahan Sementara (PPS).  Jumlah berkenaan meningkat lebih 1,000 orang berbanding data pada pukul 10:00 malam.

Kesemua mereka kini berada di 10 daerah.

Bera merupakan daerah terbaharu terjejas dengan merekodkan 133 penduduk.

Maran menjadi daerah paling teruk dilanda banjir apabila 4,561 penduduk telah dipindahkan ke 32 PPS.  Ia diikuti daerah Kuantan melibatkan 3,718 penduduk yang dipindahkan ke 34 PPS.

Lipis pula merekodkan seramai 2,182 penduduk di 42 PPS.


Banjir Johor mula reda, jumlah penduduk di PPS menurun

JOHOR BAHRU, 5 Januari - Negeri yang mencatatkan jumlah penduduk terjejas banjir kedua tertinggi adalah Johor dengan merekodkan 5,131 orang.

Kesemua mereka ditempatkan di 53 Pusat Pemindahan Sementara di tujuh daerah.

Daerah yang mencatatkan penduduk terjejas tertinggi adalah Kota Tinggi dengan mencatatkan 2,676 orang di 24 PPS.

Seterusnya adalah daerah Kluang melibatkan 1,661 orang di 12 PPS.


COVID-19: 1,741 kes baharu

KUALA LUMPUR, 4 Januari- Hari ini kes sembuh masih kekal mencatat empat angka, iaitu 1,010 kes.Ia sejurus menjadikan jumlah kumulatif sebanyak 98,228 kes.Jumlah kes baharu pula, 1,741 kes dengan lapan kes import.

Angka tersebut menjadikan jumlah keseluruhan adalah sebanyak 120,818.Tujuh kematian turut dilaporkan, menjadikan kesemuanya 501 kes.


Bicarawara@KedahFM ‘Hello YB’ dekatkan kerajaan negeri Kedah dan rakyat

ALOR SETAR, 4 Januari - Mendekatkan pemimpin dengan rakyat.

Program terbitan Radio Malaysia Kedahfm, Bicarawara@KedahFM ‘Hello YB’ yang akan ke udara setiap Ahad diharap menjadi platform interaktif kerajaan negeri dan rakyat.

Menteri Besar Kedah, Muhammad Sanusi Md Nor berkata, peluang tersebut perlu dimanfaatkan kedua-dua pihak.

Beliau melancarkan program Bicarawara@KedahFM ‘Hello YB’ di RTM Kedah di Alor Setar.  Pengarah Penyiaran Kedah, Sharimah Abu Bakar berharap pendengar Radio Malaysia Kedahfm akan memperoleh informasi yang jelas dengan adanya rancangan ini. Program berkenaan ke udara selama setengah jam mulai pukul 12:15 tengah hari.

Setiap giliran melibatkan tetamu yang terdiri daripada exco kerajaan negeri.

Buat permulaan Menteri Besar diundang menjadi tetamu pada program ini.


Banjir: Lelaki lemas, hanyut bersama kereta

KLUANG, 4 Januari - Seorang lelaki, Ikmal Hakimi Mahasan, 20 tahun, lemas selepas hanyut dibawa arus banjir bersama kereta dipandunya di Kampung Niyor, Kluang, Johor, pada pukul  11:24 pagi tadi.Kereta mangsa dijumpai di dalam sebuah parit sedalam empat meter, dan didapati mangsa tiada dalam kereta berkenaan.Komander Operasi daripada Balai Bomba dan Penyelamat (BBP) Kluang, Penolong Kanan Penguasa Bomba Akob Sidek menerusi kenyataan memaklumkan, mayat mangsa dijumpai pada jarak 51 meter daripada lokasi kereta mangsa dijumpai. Mangsa disahkan meninggal dunia di lokasi kejadian, dan operasi tamat pada pukul 12:56 tengah hari.


Banjir: Bot karam, dua beranak dikhuatiri lemas

LIPIS, 4 Januari- Dua beranak dikhuatiri lemas selepas bot dinaiki mereka bersama ahli keluarga lain, karam ketika cuba merentasi Sungai Jelai, dekat Kampung Bertang, tengah hari tadi.  Ketika kejadian, mangsa, Rozi Omar, 52 tahun, Zakirah Ahmad Husin, 19 tahun, Ahmad Husin Mad Aris, 52 tahun dan seorang lagi, Nur Aina, 23 tahun menaiki bot berkenaan.Penghulu Mukim Ulu Jelai, Asyhar Amin Ahmad berkata, keluarga terbabit difahamkan cuba merentasi sungai itu untuk meninjau keadaan kediaman mereka yang ditenggelami banjir.  Laporan diterima daripada Pengerusi Jawatankuasa Kemajuan dan Keselamatan Kampung (JKKK) Kampung Bertang 12.00 tengah hari tadi.  Setakat ini kedua-dua mangsa iaitu Rozi dan anaknya, Zakirah gagal dikesan.  Suami Rozi, Ahmad Husin dan Nur Aina berjaya menyelamatkan diri sebaik insiden berlaku berhampiran jambatan gantung Kampung Bertang.  Operasi mencari serta menyelamat sedang dilakukan dengan kerjasama penduduk kampung.


Terpaksa bermalam dalam kereta akibat laluan berhampiran Lanchang ditutup

TEMERLOH, 4 Januari - Terpaksa bermalam dalam kereta akibat laluan berhampiran Lanchang masih ditutup.  Itu antara kesulitan dihadapi pengguna laluan LPT1 sejak lewat malam tadi.

Penutupan laluan berkenaan terpaksa dilakukan ANIH Berhad berikutan air melimpah di Kilometer 84.6 hingga 84.7 susulan hujan lebat berterusan sejak Jumaat.

Rata-rata pengguna yang terperangkap menggunakan LPT1 sebagai alternatif kepada jalan yang dinaiki air di beberapa kawasan di pantai timur.

Sementara itu, ANIH Berhad turut mencadangkan pengguna untuk keluar melalui susur persimpangan Lanchang dan menggunakan jalan Persekutuan dari Lanchang-FELDA Lakum dan melalui Bukit Damar, Mempaga, Chinta Manis sebelum memasuki lebuhraya Kuala Lumpur-Karak.


Banjir Pahang ragut nyawa mangsa pertama

JERANTUT, 4 Januari - Kakitangan Pejabat Hutan Daerah Jerantut menjadi korban pertama banjir yang melanda Pahang sejak Sabtu lalu.

Mangsa, Zulkarnain Hitam, 58 tahun ditemui lemas selepas dihanyutkan arus deras ketika cuba menyeberangi laluan yang dinaiki air di Sungai Puas dekat Kampung Gintong Tebing Tinggi bersama tiga lagi anaknya lewat malam tadi.

Ketua Polis Daerah Jerantut, Superintendan Mazlan Hassan ketika dihubungi berkata, operasi mencari dan menyelamat digerakkan sejurus menerima laporan kira-kira pukul 1:00 pagi.

Sepasukan pegawai dan anggota polis dengan kerjasama pihak bomba serta orang kampung cuba mengesan mangsa dan anaknya yang dilaporkan hilang.  Dua daripada anak mangsa berusia 13 dan 15 tahun berjaya ditemui dalam keadaan selamat.

Manakala seorang lagi anak mangsa dikenali sebagai Ukai Iskandar berusia 23 tahun yang masih menuntut di institusi pengajian tinggi (IPT) belum dapat dikesan.  Mayat Zulkarnain ditemui kira-kira pukul 2:00 pagi tadi. Ketika kejadian, mangsa bersama anaknya cuba merentasi laluan berkenaan untuk kembali ke kediaman lama mereka selepas kebanyakan laluan biasa digunakan terputus akibat banjir.  Operasi mencari dan menyelamat bagi mengesan Ukai Iskandar disambung pukul 9:00 pagi tadi.


Banjir di Johor semakin buruk, MetMalaysia keluar amaran hujan sangat lebat berterusan

JOHOR BAHRU, 3 Januari - Angka penduduk terjejas banjir di Johor yang ditempatkan di beberapa pusat pemindahan dilaporkan semakin meningkat setakat pukul 4:00 petang tadi.

6,557 penduduk terjejas banjir daripada 1,694 keluarga di tujuh daerah sehingga pukul 4:00 petang tadi berbanding 6,248 penduduk daripada 1,628 keluarga setakat tengah hari tadi.  Pengerusi Jawatankuasa Kesihatan dan Alam Sekitar Johor, R. Vidyananthan memaklumkan, Johor Bahru mencatatkan angka penduduk terjejas tertinggi dengan 2,452 individu diikuti Kluang dengan 1,990 dan Kota Tinggi seramai 1,123.

Daerah Kulai mencatatkan 581 penduduk terjejas, Mersing 257 penduduk dan Batu Pahat 36 penduduk.

Pontian juga merekodkan kes banjir dengan 18 penduduk terjejas dipindahkan.

Dua Pusat Pemindahan Sementara (PPS) di Kampung Paya, Kluang dan Kampung Ulu Pulai di Pontian ditutup petang tadi.

Amaran cuaca bahaya juga dikeluarkan MetMalaysia dan dijangka hujan sangat lebat berterusan berlaku di Mersing selain hujan lebat di Johor Bahru, Kota Tinggi, Kulai, Pontian, Batu Pahat, Kluang dan Segamat.


Jenazah dibawa menggunakan bot akibat jalan terputus hubungan

MARAN, 3 Januari - Jenazah seorang lelaki terpaksa dibawa menggunakan bot selepas jalan ke kediamannya di Felda Jengka 3 terputus akibat banjir.

Jenazah bekas imam masjid Jengka 3, Azudin Ali itu dibawa pulang menggunakan kenderaan berkenaan selepas jalan persekutuan Bandar Jengka-Felda Ulu Jempul dinaiki air.

Jenazah kemudiannya dikebumi di Tanah Perkuburan Islam Jengka 3 selepas solat Asar.


Hujan lebat berterusan, penduduk terjejas banjir terus meningkat

KUANTAN, 3 Januari - Angka penduduk terjejas banjir di Pahang dilaporkan terus meningkat.

Hujan lebat berterusan sejak semalam menyebabkan sembilan daerah terjejas dengan 1,755 penduduk dipindahkan ke 56 Pusat Pemindahan Sementara (PPS) setakat pukul 4:00 petang tadi.

Portal bencana Jabatan Kebajikan Masyarakat (JKM) daerah Maran mencatatkan angka penduduk terjejas banjir tertinggi seramai 434 individu dipindahkan ke empat PPS diikuti daerah Rompin seramai 332 penduduk dipindahkan ke enam PPS.

Manakala daerah Raub seramai 254 penduduk dipindahkan ke 26 PPS, Jerantut 245 penduduk di lima PPS, Kuantan 185 penduduk juga di lima PPS, Temerloh 180 penduduk di lima PPS, Bentong 45 penduduk di satu PPS, Pekan 45 penduduk di dua PPS dan Lipis seramai 35 penduduk dipindahkan ke dua PPS.  Kebanyakan premis perniagaan sekitar bandar Kuantan ditutup berikutan pusat bandar sudah mula dinaiki air sejak awal pagi tadi.

Anggota keselamatan turut kelihatan mula melakukan persediaan bagi melakukan kerja-kerja menyelamat dan memindahkan mangsa banjir selain melakukan rondaan sekitar daerah ini.


Terperangkap banjir, wanita hamil diselamatkan menggunakan helikopter

KLUANG, 3 Januari - Seorang wanita sarat mengandung yang terperangkap banjir dapat menghela nafas lega apabila diselamatkan bomba melalui penerbangan ihsan.

Melalui inisiatif itu, bomba menggunakan helikopter membawa wanita itu keluar dari ladang kelapa sawit di Kluang, Johor yang ditenggelami air.

Menurut Pengarah Bomba Johor, Datuk Yahaya Madis, wanita yang sedang menunggu hari untuk bersalin itu diterbangkan ke Pusat Pemindahan Sementara (PPS) Sekolah Menengah Kebangsaan Kahang 3 petang tadi.

Dia kemudiannya dibawa ke Hospital Enche Besar Hajah Kalsum, Kluang.

Turut menaiki helikopter, suami dan dua anak lelakinya.  Helikopter sama kemudiannya membuat penerbangan kedua pukul 4 petang bagi menghantar makanan dan perubatan ke PPS tersebut.


Jalan lama Bentong-Raub ditutup akibat tanah runtuh

BENTONG, 3 Januari - Hujan lebat berterusan sejak semalam mengakibatkan berlakunya tanah runtuh sepanjang 50 meter pagi tadi di Jalan lama Bentong-Raub, Pahang.

Kenyataan Jabatan Kerja Raya (JKR) Bentong memaklumkan, jalan berkenaan ditutup kepada semua kenderaan bermula pukul 11.50 pagi.  Sehubungan itu, orang ramai diminta tidak menggunakan jalan lama Bentong-Raub bagi mengelak sebarang insiden tidak diingini berlaku.  Pemasangan tanda amaran bagi makluman tanah runtuh juga telah dilaksanakan pihak konsesi.


Lelaki nyaris maut, motosikal dinaiki dibawa arus banjir

MARAN, 3 Januari - Di Jengka 3, Maran, Pahang, seorang individu nyaris maut selepas motosikal yang dinaiki dibawa arus banjir.

Kejadian berlaku kira kira pukul 9:00 pagi tadi.

Mangsa dipercayai gagal mengawal motosikalnya dan dibawa arus deras.  Mangsa bagaimanapun berjaya menyelamatkan diri dengan memaut di ranting belukar sebelum naik ke tebing jalan.  Motosikal mangsa ditemukan selepas keadaan banjir reda kira-kira pukul 12:00 tengah hari tadi.  Motosikal dibawa naik ke tempat selamat dengan bantuan penduduk kampung.


Kanak-kanak lima tahun mati lemas terjatuh dalam sungai di Sungkai

SUNGKAI, 3 Januari - Seorang kanak-kanak berusia lima tahun, mati lemas selepas terjatuh dalam Sungai Jerong Bikam, Perak pagi tadi.  Kenyataan Ketua Polis Daerah Tapah, Suprintenden Wan Azharuddin Wan Ismail mengesahkan identiti mangsa sebagai Muhamad Amsyar Mohd Zamri.

Mayat mangsa ditemukan pada pukul 11:30 pagi kira-kira 15 meter dari tempat mangsa terjatuh.

Dalam kejadian kira-kira pukul 10:30 pagi itu, mangsa dipercayai bermain air ketika hujan lebat berhampiran sungai berkenaan bersama dua abangnya dan sepupu berusia lima hingga 11 tahun tanpa disedari ibu bapa mereka.  Kes diklasifikasikan sebagai mati mengejut.


Mayat lelaki terapung ditemui berhampiran Pulau Rusukan Kecil, Labuan

LABUAN, 3 Januari - Satu mayat lelaki lengkap berpakaian dijumpai terapung lebih kurang 1 batu Nautika berhampiran Pulau Rusukan Kecil, Labuan, semalam.

Pemangku Ketua Polis Labuan, Deputi Superintenden Mohd Ibrahim Mohd Ghani berkata, pemeriksaan awal mendapati tiada pengenalan diri atau kecederaan fizikal pada mayat yang lengkap berpakaian memakai jaket biru dengan tulisan “HengYi”. Mayat dihantar ke Hospital Labuan untuk bedah siasat dan kes diklasifikasikan sebagai mati mengejut.  Jelas Mohd Ibrahim, setakat ini tiada aduan kehilangan individu diterima pihaknya.  Sehubungan itu, orang awam yang mempunyai maklumat tentang kehilangan mana-mana individu atau ahli keluarga diminta tampil ke Balai Polis berdekatan untuk tindakan selanjutnya.


LPT Fasa 1 ditutup di KM198 ekoran banjir sedalam 0.61 meter

KUANTAN, 3 Januari - Syarikat konsesi Lebuhraya Pantai Timur (LPT) Fasa 1, ANIH Berhad (ANIH) hari ini dalam satu kenyataan memaklumkan kilometer 198 antara persimpangan bertingkat Sri Jaya dan Persimpangan Bertingkat Gambang telah dinaiki air sedalam lebih kurang 2 kaki atau 0.61 meter berikutan hujan lebat.  Ekoran kejadian tersebut, Anih Berhad bertindak menutup kedua-dua lorong dari kesemua arah selepas lebuhraya berkenaan dinaiki air sepanjang kira-kira satu kilometer.

Sehubungan itu, pengguna yang ingin ke Kuantan dan Kuala Lumpur diminta menangguhkan seketika perjalanan buat sementara waktu.  Dalam pada itu, ANIH Berhad turut ingin menasihatkan orang ramai agar mengikuti status dan perkembangan berkaitan menerusi saluran rasmi ANIH iaitu di laman sosial twitter @LPTTrafik dan Facebook @Lebuhraya Pantai Timur untuk status terkini keadaan trafik dan lebuhraya.


Penduduk terjejas banjir di Maran meningkat berpunca limpahan air Sungai Ulu Jempol

MARAN, 2 Januari - Setakat pukul 6:00 petang tadi, 44 penduduk terjejas banjir daripada 13 keluarga di Maran, Pahang telah dipindahkan ke Pusat Pemindahan Sementara (PPS).

Menurut portal Infobanjir Jabatan Kebajikan Masyarakat (JKM), kesemua mereka kini ditempatkan di PPS Balairaya Kampung Jara, Maran, Pahang.  Kesemua mereka dipindahkan ekoran hujan lebat berlaku selama beberapa jam sejak pukul 3:30 petang kelmarin mengakibatkan berlaku limpahan air Sungai Ulu Jempol berhampiran Kampung Jara.  Limpahan menyebabkan sebahagian kawasan kampung dinaiki air sejak pukul 8:00 pagi semalam.  Sementara itu, menerusi, laman web rasmi Jabatan Pengairan dan Saliran Malaysia, Sungai Lepar di Jambatan Gelugor, Kuantan kini melepasi tahap amaran dengan merekodkan bacaan 29.79 meter.


Wanita ditemui lemas terjatuh ke dalam longkang di Kluang

KLUANG, 2 Januari - Seorang wanita warga tempatan ditemukan mati lemas selepas terjatuh ke dalam sebuah longkang sedalam tiga meter di Jalan Setia, Kampung Contoh dekat Kluang tengah hari tadi.

Komander Operasi, Balai Bomba dan Penyelamat Kluang, PBK II Shamsul Amri Mohd Shahab berkata mangsa, Halijah Majid, 59 tahun, dikatakan terjatuh ke dalam longkang yang dipenuhi air itu kira-kira pukul 12:30 tengah hari.

Beliau berkata sembilan anggota dikejarkan ke lokasi kejadian sebaik menerima panggilan kecemasan berhubung kejadian itu.


Banjir Johor semakin buruk, 1,780 penduduk dipindahkan

JOHOR BAHRU, 2 Januari - Banjir di Johor kini menjejaskan empat daerah dengan 1,780 penduduk daripada 390 keluarga dipindahkan ke 28 Pusat Pemindahan Sementara (PPS) sehingga pukul 7:00 malam tadi.

Pengerusi Jawatankuasa Kesihatan dan Alam Sekitar Johor, R. Vidyananthan berkata Kulai menjadi daerah terbaharu terjejas bencana itu ekoran hujan sederhana lebat yang berterusan sejak pagi Jumaat selepas Johor Bahru, Kluang dan Kota Tinggi.

Banjir kali ini juga disifatkan yang paling dahsyat dalam tempoh 15 tahun di Skudai, Johor Bahru menurut Azmi Basiran, Ketua Majlis Pengurusan Komuniti Kampung (MPKK) Kampung Sepakat Baru, Batu Sebelas Setengah, Skudai.

Azmi mendakwa kali terakhir banjir serius yang melanda kampung itu adalah pada 2006.  Nada sama dikongsi penduduk setempat.

Sementara itu, Menteri Besar, Datuk Hasni Mohammad berkata, penduduk terjejas yang dipindahkan ke Pusat Pemindahan Sementara (PPS) Sekolah Kebangsaan Batu 10, Skudai perlu patuh prosedur operasi standard (SOP) ditetapkan.


Jumlah penduduk terjejas banjir Pahang bertambah

MARAN, 2 Januari - Jumlah penduduk terjejas banjir meningkat kepada 44 orang daripada 13 keluarga setakat pukul 3 petang.

Ia bertambah berbanding 35 orang daripada 9 keluarga pada tengahari tadi.

Menurut portal Infobanjir Jabatan Kebajikan Masyarakat (JKM), mereka ditempatkan di Pusat Pemindahan Sementara (PPS) Balairaya Kampung Jara, Maran.  Hujan lebat selama beberapa jam sejak petang kelmarin mengakibatkan berlaku limpahan air Sungai Ulu Jempol berhampiran Kampung Jara.  Limpahan menyebabkan sebahagian kawasan kampung dinaiki air sejak pagi semalam.  Sementara itu menerusi Laman Web Rasmi Jabatan Pengairan dan Saliran, Sungai Lepar di Jambatan Gelugor, Kuantan kini melepasi tahap amaran dengan merekodkan bacaan 29.68 meter dan terus menunjukkan trend meningkat.


Johor harap projek HSR diteruskan dengan penambahbaikan

JOHOR BAHRU, 2 Januari - Johor berharap projek Kereta Api Berkelajuan Tinggi (HSR) dapat diteruskan walaupun tanpa penglibatan Singapura. Kerajaan negeri bagaimanapun tidak menghalang sekiranya republik itu mahu melabur jika ia dilaksanakan.

Menteri Besar, Datuk Hasni Mohammad percaya, HSR akan memberi pulangan langsung kepada ekonomi negara dan Johor lebih-lebih lagi apabila projek Rapid Transit Sistem (RTS) dan Landasan Berkembar Elektrik Gemas-Johor Bahru siap.

Pembatalan HSR ketika ini juga memberi peluang kepada Kerajaan Persekutuan mengkaji semula projek itu.

Antaranya perubahan jajaran, kedudukan stesen dan rangkaian perhubungan. Projek Bas Rapid Transit (BRT) di Iskandar Puteri juga akan dikaji semula untuk ditukar kepada Transit Aliran Ringan (LRT) bagi melengkapkan sistem perhubungan rel di Johor.


397 kakitangan 'piecemeal' RTM bakal terima kontrak COS

KUALA LUMPUR, 2 Januari - Permohonan pelantikan semula secara Contract Of Service (COS) bagi kakitangan berstatus 'piecemeal' di RTM telah diluluskan dan dijangka diperoleh seawal Februari.

Menteri Komunikasi dan Multimedia, Datuk Saifuddin Abdullah berkata pihaknya telah mengemukakan dokumen berkaitan kepada Suruhanjaya Perkhidmatan Awam (SPA).

Menurut beliau, untuk fasa pertama, 397 daripada 653 petugas piecemeal akan menerima tawaran COS.

Cadangan penambahbaikan berhubung isu 'piecemeal' di RTM ditangani kerana membabitkan isu kebajikan kakitangan.

Datuk Saifuddin ditemui selepas sesi pertemuan dengan kakitangan Piecemeal RTM di Angkasapuri.

Turut hadir, Ketua Setiausaha Kementerian Komunikasi dan Multimedia, Datuk Seri Mohammad Mentek dan Ketua Pengarah Penyiaran, Datuk Ruzain Idrus.


Tragedi UK: YDP Agong dan Permaisuri doakan kesembuhan rakyat Malaysia

KUALA LUMPUR, 2 Januari - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah mendoakan agar Nur Izzah Mohd Shokri yang terlibat nahas di United Kingdom sembuh segera.

Dalam kenyataan dikeluarkan Istana Negara, baginda berdua turut menyeru orang ramai mendoakan mangsa.

Nur Izzah, berasal dari Karak Pahang berada dalam keadaan koma dan menjalani rawatan di Salford Royal Hospital, England setelah menjalani pembedahan.

Pelajar tahun pertama jurusan perakaunan dan kewangan Universiti Manchester itu dirempuh bas semasa berbasikal di selatan Manchester 25 Disember lalu.

Gadis itu mengalami kecederaan serius di bahagian kepala dan tulang rusuk.


Operasi Khas Basikal mula digerakkan sehingga 10 Januari

PUTRAJAYA, 2 Januari - Operasi Khas Basikal digerakkan IPD Putrajaya bermula semalam sehingga 10 Januari.

Ia dibahagaikan kepada dua fasa iaitu advokasi dan penguatkuasaan.

Menurut Ketua Polis Daerah Putrajaya, ACP Mohd Fadzil Ali, fasa advokasi berlangsung sehingga 3 Januari.

Manakala penguatkuasaan bermula 9 sehingga 10 Januari.

Pengguna basikal yang melanggar undang-undang boleh diambil tindakan mengikut Akta Pengangkutan 1987 dan Kaedah-Kaedah Lalu Lintas Jalan 1959.


KUALA LUMPUR, 12 September- Kontrak niaga hadapan emas di Bursa Malaysia Derivatives ditutup rendah sedikit pada Selasa berikutan pembetulan teknikal ketika para pelabur menunggu pengumuman Indeks Harga Pengguna (IHP) Amerika Syarikat (AS) pada lewat hari ini, kata penganalisis. Faktor lain seperti kadar faedah di AS juga menjadi tumpuan utama pelabur kerana kenaikan kadar tidak akan memberi prospek yang baik kepada emas.Pada penutup dagangan, kontrak September 2023 merosot kepada US$1,923.20 setiap auns troy daripada US$1,931.60 pada Isnin manakala Oktober 2023 susut kepada US$1932.80 setiap auns troy daripada US$1941.20.Kontrak November 2023, Disember 2023, Februari 2024 dan April 2024 masing-masing ditutup pada US$1,941.40 setiap auns troy.Jumlah dagangan naik kepada 16 lot daripada dua lot pada Isnin manakala kepentingan terbuka meningkat kepada 69 kontrak daripada 53 kontrak.Harga emas fizikal berada pada US$1,924.95 setiap auns troy seperti yang diterbitkan oleh London Bullion Market Association pada 11 September. -BERNAMA

(Kontrak niaga hadapan emas ditutup rendah)


KUALA LUMPUR, 12 September- Kontrak niaga hadapan minyak sawit mentah (MSM) di Bursa Malaysia Derivatives meneruskan aliran menurunnya bagi hari ketujuh berturut-turut untuk ditutup rendah hari ini berikutan permintaan lemah. Peniaga minyak sawit David Ng berkata MSM diniagakan rendah apabila kebimbangan terhadap peningkatan paras stok di negara ini terus memberi tekanan kepada sentimen pasaran dalam tempoh terdekat ini.“Kami mengesan paras sokongan pada RM 3,600 setan metrik dan paras ketahanan pada RM3,850,” katanya kepada Bernama.Ketua penyelidik komoditi Sunvin Group yang berpangkalan di Mumbai Anilkumar Bagani berkata MSM tidak dapat mengekalkan kenaikannya yang dicatatkan pada awal dagangan, bergerak seiring dengan prestasi lemah di Dalian Commodity Exchange semasa jam dagangan Asia, ditambah dengan penurunan niaga hadapan minyak soya di Chicago Board of Trade (CBOT).Kontrak September 2023, Oktober 2023 dan November 2023 semuanya turun RM30 masing-masing kepada RM3,598, RM3,620 dan RM3,683 setan metrik, manakala Disember 2023 jatuh RM37 kepada RM3,732.Kontrak Januari 2024 susut RM43 kepada RM3,780 setan metrik dan Februari 2023 berkurangan RM38 kepada RM3,819 setan metrik.Jumlah dagangan meningkat kepada 90,816 lot daripada 37,071 lot pada Isnin manakala kepentingan terbuka turun kepada 207,774 kontrak daripada 240,196 kontrak sebelumnya.Harga MSM fizikal bagi September Selatan turun RM70 kepada RM3,680 setan metrik. -BERNAMA

(Niaga hadapan MSM ditutup rendah susulan permintaan lemah)


KUALA LUMPUR, 12 September- Ringgit ditutup rendah berbanding dolar AS dalam sentimen pasaran yang tenang berikutan permintaan yang lebih baik untuk mata wang Amerika Syarikat (AS) itu menjelang data Indeks Harga Pengguna (IHP) AS pada Rabu, kata seorang penganalisis.Pada 6 petang, mata wang tempatan merosot kepada 4.6755/6805 berbanding dolar AS daripada 4.6725/6760 pada Isnin.Pengarah Urusan SPI Asset Management Stephen Innes berkata data IHP AS boleh mempengaruhi hasil Perbendaharaan AS berikutan hasil yang tinggi akan membawa kepada permintaan yang lebih kukuh untuk dolar AS.“Pada masa ini, hasil Perbendaharaan AS agak tinggi dan menjejaskan mata wang Asia tempatan.“Pasaran tempatan mengharapkan kepada data inflasi yang rendah dalam data IHP AS esok, yang boleh membantu ringgit serta pasaran bon dan saham tempatan,” katanya.Sementara itu, ringgit diniagakan tinggi berbanding sekumpulan mata wang utama.Ia meningkat berbanding pound kepada 5.8299/8361 daripada 5.8551/8595 pada Isnin, naik berbanding yen Jepun kepada 3.1849/1886 daripada 3.1855/1881 dan menambah berbanding euro kepada 5.0131/0184 daripada 5.0145/0183 sebelum ini.Berbanding mata wang ASEAN lain, mata wang tempatan diniagakan bercampur-campur. Ia merosot berbanding dolar Singapura kepada 3.4338/4378 daripada 3.4334/4362 pada Isnin, rendah berbanding peso Filipina kepada 8.25/8.26 daripada 8.24/8.25, bagaimanapun naik berbanding baht Thailand kepada 13.1157/1349 daripada 13.1583/1755.Ia diniagakan hampir tidak berubah berbanding rupiah Indonesia kepada 304.7/305.2 daripada 304.7/305.1 sebelum ini. -BERNAMA

(Ringgit ditutup rendah berbanding dolar AS)


MITI optimis capai sasaran eksport halal RM63.1 bilion menjelang 2025

KUALA LUMPUR, 12 September- Kementerian Pelaburan, Perdagangan dan Industri (MITI) optimis mampu mencapai sasaran nilai eksport halal negara sebanyak RM63.1 bilion menjelang 2025. Menurut Menterinya, Tengku Datuk Seri Zafrul Tengku Abdul Aziz, harapan itu berikutan peningkatan yang membanggakan dicapai dalam eksport halal pada 2022 iaitu hampir mencecah RM60 bilion."Perdana Menteri tadi ada bagi kita 'challenge' supaya bukan sahaja cuba untuk capai sasaran itu...kalau boleh melebihi sasaran yang telah diumumkan," katanya.Beliau berkata demikian pada sidang media selepas perasmian Global Halal Summit (GHaS) 2023 yang disempurnakan Perdana Menteri, Datuk Seri Anwar Ibrahim, di sini hari ini.Tambah Tengku Zafrul, keutamaan MITI untuk menjadikan Malaysia sebagai hab Halal global menerusi ekosistem perniagaan, perdagangan dan standard yang menjadi penanda aras kepada negara-negara lain.

(Menteri MITI, Tengku Datuk Seri Zafrul Tengku Abdul Aziz)


Kadar jangka pendek kekal stabil dengan operasi BNM

KUALA LUMPUR, 12 September- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM37.72 bilion dan RM20.45 bilion dalam dana Islam.Hari ini, bank pusat akan menjalankan dua tender pasaran wang konvensional melibatkan tender RM1 bilion selama tujuh hari dan tender RM500 juta bertempoh 14 hari.

Ia turut mengadakan tender Qard bernilai RM500 juta untuk jangka masa tujuh hari serta dua tender repo berbalik yang terdiri daripada tender RM1.5 bilion (30 hari) dan tender RM500 juta (91 hari).Selain itu, BNM akan mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada 4 petang, ia akan menawarkan sehingga RM38.2 bilion untuk tender semalaman konvensional dan RM19.9 bilion bagi tender semalaman murabahah.- BERNAMA


KUALA LUMPUR, 11 September- Kontrak niaga hadapan emas di Bursa Malaysia Derivatives ditutup tinggi hari ini sejajar dengan kelemahan dolar AS, kata penganalisis.Sementara itu, para pelabur menantikan laporan indeks harga pengguna Amerika Syarikat (AS) yang dijangka diumumkan pada pertengahan minggu ini kerana ia akan memberi bayangan tentang prospek pergerakan kadar faedah Rizab Persekutuan AS.Pada penutup dagangan, kontrak September 2023 menokok kepada US$1,931.60 setiap auns troy daripada US$1,930.70 pada Jumaat manakala Oktober 2023 meningkat kepada US$1941.20 daripada US$1,940.30 bagi setiap auns troy.Kontrak November 2023, Disember 2023, Februari 2024 dan April 2024 masing-masing ditutup pada US$1,948.90 setiap auns troy.Jumlah dagangan turun kepada dua lot daripada 22 lot pada Jumaat manakala kepentingan terbuka susut kepada 53 kontrak daripada 82 kontrak.Harga emas fizikal berada pada US$1,927.80 setiap auns troy seperti yang diterbitkan oleh London Bullion Market Association pada 8 September. -BERNAMA

(Kontrak niaga hadapan emas ditutup tinggi)


KSP RMKe-12 bersifat komprehensif - MITI

KUALA LUMPUR, 11 September- Kementerian Pelaburan, Perdagangan dan Industri (MITI) melihat Kajian Separuh Penggal Rancangan Malaysia Ke-12 (KSP RMKe-12), bersifat komprehensif, menurut menterinya Tengku Datuk Seri Zafrul Tengku Abdul Aziz. Beliau berkata kajian itu memberi tumpuan menyeluruh kepada pelbagai sektor dan bidang meliputi industri halal dan TVET bagi melonjak ekonomi negara. "Dari prespektif MITI, banyak isu yang telah dibangkitkan adalah isu-isu yang tepat masanya. Contohnya dari sektor E&E, bagaimana nak perkukuh industri, isu TVET, STEM,"Dari segi bakat kita perlukan banyak fokus, pastikan ada sokongan untuk bakat yang baik, minat pelajar dalam STEM pun disebut," kata Zafrul selepas menyampaikan ucaputama bersempena CIMB "The Cooler Earth Sustainability Summit 2023" di di sini.Tambahnya, fokus kepada keterangkuman juga perlu diberikan agar kajian separuh penggal itu memberi manfaat kepada semua lapisan masyarakat. MITI akan mendalami intipati usul yang telah dibentangkan Perdana Menteri bagi memastikan pertumbuhan Malaysia terus berkembang.

(Tengku Datuk Seri Zafrul berkata KSP RMKe-12 bersifat komprehensif)


Pasaran getah ditutup tinggi

KUALA LUMPUR, 11 September- Pasaran getah Malaysia mengakhiri dagangan Isnin dengan lebih tinggi, seiring prestasi pasaran hadapan serantau susulan jangkaan bahawa Rizab Persekutuan Amerika Syarikat (AS) akan mengekalkan pendirian kadar faedah tinggi bagi tempoh lebih lama.Seorang peniaga berkata, pasaran hadapan getah Jepun meningkat dalam sesi kedua pada Isnin, walaupun penyusutan dicatatkan oleh pasaran tenaga mengekang peningkatan lebih ketara.“Kenaikan seterusnya turut dikekang oleh penurunan harga minyak mentah,” katanya kepada Bernama.Dalam pada itu, harga Lembaga Getah Malaysia (LGM) bagi Getah Mutu Malaysia (SMR 20) meningkat sebanyak lima sen kepada 673 sen sekilogram manakala lateks pukal naik 1.5 sen kepada 479.0 sen sekilogram.Pada 5.00 petang, harga rujukan LGM bagi getah fizikal SMR 20 berada pada 671 sen sekilogram manakala lateks pukal pada 478.50 sen sekilogram. -BERNAMA

(Pasaran getah ditutup tinggi seiring prestasi serantau)


KUALA LUMPUR, 11 September- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional ialah RM34.87 bilion dan RM23.50 bilion dalam dana Islam.Hari ini, bank pusat akan menjalankan dua tender pasaran wang konvensional yang terdiri daripada RM1 bilion untuk tujuh hari dan RM500 juta selama 14 hari.Selain itu, ia turut mengadakan dua tender repo berbalik, terdiri daripada tender RM1.5 bilion bertempoh 30 hari dan tender RM500 juta (91 hari) serta dua tender Qard RM1 bilion (tujuh hari) dan RM500 juta (14 hari).BNM akan mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada 4 petang, ia akan menawarkan sehingga RM35.4 bilion untuk tender semalaman konvensional dan RM22.0 bilion bagi tender semalaman Murabahah.- BERNAMA


Ringgit dibuka mengukuh berbanding dolar AS

KUALA LUMPUR, 11 September- Ringgit memulakan urus niaga Isnin dengan lebih mengukuh berbanding dolar Amerika Syarikat (AS) serta kebanyakan mata wang utama termasuk Asia ketika pasaran menunggu hasil mesyuarat Jawatankuasa Pasaran Terbuka Persekutuan AS (FOMC) yang dijadual pada 19-20 September ini.

Pada pukul 9.11 pagi ini, ringgit meningkat kepada 4.6700/6750 berbanding dolar AS daripada 4.6745/6795 yang dicatatkan pada Jumaat lepas.Ketua Ahli Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata dalam tempoh interim ini, peserta pasaran akan mengikuti rapat data utama seperti Indeks Harga Pengguna (IHP) AS.“Konsensus dalam kalangan penganalisis adalah IHP itu berkemungkinan mencatatr kenaikan 3.6 peratus pada Ogos susulan peningkatan pada 3.2 peratus dalam bulan sebelumnya.“Susulan itu, dijangkakan kadar pertukaran bagi dolar AS kepada ringgit akan mencecah dalam julat RM4.66 hingga RM4.68,” katanya kepada Bernama.Dalam pada itu, ringgit diniagakan kebanyakannya mengukuh berbanding mata wang utama lain.Ia meningkat berbanding euro kepada 5.0030/0083 daripada 5.0031/0085 pada Jumaat dan naik berbanding pound Britain kepada 5.8310/8372 daripada 5.8352/841.Ringgit bagaimanapun susut berbanding yen Jepun kepada 3.1767/1803 daripada 3.1741/1777.Unit tempatan itu juga diniagakan mengukuh berbanding mata wang ASEAN lain.Ini termasuk meningkat berbanding dolar Singapura kepada 3.4227/4269 daripada 3.4277/4312 pada penutupan Jumaat; naik berbanding rupiah Indonesia pada 304.6/305.1 daripada 304.9/305.4, mengukuh berbanding baht Thailand kepada 13.1220/1431 daripada 13.1591/1787 dan tinggi berbanding peso Filipina pada 8.24/8.26 daripada 8.25/8.26. -Bernama


Niaga hadapan KLIBOR tidak catat dagangan pada sesi tengah hari

KUALA LUMPUR, 8 September - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi dagangan tengah hari ini.Pada waktu rehat, kontrak September 2023, Oktober 2023, November 2023 dan Disember 2023 semuanya masih terikat pada 97.23.Kedua-dua jumlah dagangan dan kepentingan terbuka kekal sifar.Di pasaran tunai pada penetapan 11 pagi, KLIBOR tiga bulan asas ialah 3.54 peratus. - BERNAMA


OPR dijangka kekal 3.0 peratus hingga akhir tahun - Firma Penyelidikan

KUALA LUMPUR, 8 September- Firma Penyelidikan menjangkakan Bank Negara Malaysia (BNM) akan mengekalkan kadar dasar semalaman (OPR) pada 3.0 peratus sehingga akhir tahun ini.

Jawatankuasa Dasar Monetari (MPC) menyatakan pengekalan dasar monetari menyokong ekonomi dan konsisten dengan penilaian semasa inflasi dan pertumbuhan.Justeru, Hong Leong Investment Bank memaklumkan, isyarat tersebut menunjukkan tiada keperluan mendesak untuk melaraskan OPR dalam tempoh terdekat walaupun prestasi Keluaran Dalam Negeri Kasar (KDNK) suku kedua tahun ini sederhana dan persekitaran luaran yang lemah.CGS-CIMB Securities Sdn Bhd turut mengunjurkan OPR akan dikekalkan pada tahap semasa untuk baki tahun ini dan sepanjang 2024.Ini berikutan keadaan global pada suku atau dua suku berikutnya kekal lemah kerana Amerika Syarikat mengekalkan kadar dana persekutuan yang tinggi kerana ia lebih cenderung untuk mengurangkan inflasi berbanding pertumbuhan ekonomi.

Berita berkaitan:BNM kekalkan OPR pada 3.0 peratus


Bursa Malaysia dijangka alami dagangan berhati-hati minggu depan

KUALA LUMPUR, 9 September - Bursa Malaysia dijangka terus mengalami dagangan secara berhati-hati minggu depan dengan pelabur bimbang mengenai prospek ekonomi yang suram, kata peniaga.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata sentimen pelabur pasaran tempatan mungkin berubah berhati-hati dalam jangka masa pendek berikutan ketidaktentuan dalam pasaran serantau yang ketara.“Memandangkan perubahan sentimen, kami menjangkakan indeks penanda aras berada dalam aliran berjulat 1,445 hingga 1,465 dengan paras sokongan pada 1,440 manakala rintangan serta-merta pada 1,465,” katanya kepada Bernama.Peniaga lain pula berkata sentimen serantau kekal dipengaruhi oleh kadar faedah Amerika Syarikat (AS) yang berkemungkinan kekal lebih tinggi untuk tempoh yang lebih panjang selepas AS mencatatkan angka pasaran buruh yang kukuh.

Beliau berkata pelabur juga bimbang mengenai laporan bahawa China akan meluaskan larangan ke atas penggunaan iPhone, yang setakat ini mengakibatkan saham Apple mengalami penurunan selama dua hari, mengeluarkan hampir US$200 bilion (RM935 bilion) daripada modal pasarannya.Bagi dagangan yang baru berakhir minggu ini, FBM KLCI kebanyakannya didagangkan lebih rendah seiring dengan prestasi bursa serantau yang lemah ekoran sentimen pasaran yang negatif.Berasaskan Jumaat ke Jumaat, FBM KLCI susut 8.48 mata untuk mengakhiri minggu ini pada 1,454.95, daripada 1,463.43 pada minggu lepas.Di papan indeks, Indeks FBM Emas susut 89.72 mata kepada 10,726.92; Indeks FBMT 100 turun 81.30 mata kepada 10,401.98; Indeks FBM Emas Syariah menguncup 110.33 mata kepada 10,887.55; Indeks FBM ACE kurang 39.26 mata kepada 5,188.83 dan Indeks FBM 70 merosot 198.25 mata kepada 14,135.72.Mengikut sektor, Indeks Produk dan Perkhidmatan Perindustrian naik 0.20 mata kepada 172.74; Indeks Tenaga turun 0.67 mata kepada 855.47; Indeks Perkhidmatan Kewangan kurang 44.93 mata kepada 16,426.68 dan Indeks Perladangan susut 73.55 mata kepada 6,864.15.Jumlah dagangan mingguan hampir tidak berubah pada 18.03 bilion unit bernilai RM10.77 bilion berbanding 18.03 bilion unit bernilai RM13.53 bilion pada minggu lepas.Jumlah dagangan Pasaran Utama susut kepada 13.14 bilion saham bernilai RM9.61 bilion daripada 19.95 bilion saham bernilai RM12.47 bilion pada minggu sebelumnya.Jumlah dagangan waran meningkat kepada 1.79 bilion unit bernilai RM254.14 juta daripada 1.48 bilion unit bernilai RM222.87 juta minggu lepas.Jumlah dagangan Pasaran ACE menambah kepada 3.06 bilion saham bernilai RM898.15 juta daripada 2.57 bilion saham bernilai RM821.64 juta sebelumnya.-BERNAMA


Niaga hadapan MSM cenderung untuk menurun minggu depan

KUALA LUMPUR, 9 September - Niaga hadapan minyak sawit mentah (MSM) di Bursa Malaysia Derivatives dijangka diniagakan dengan kecenderungan menurun minggu depan memandangkan sentimen yang lemah menjelang terbitnya laporan oleh Lembaga Minyak Sawit Malaysia (MPOB) pada Isnin.Penganalisis Kanan Fastmarkets, Dr Sathia Varqa berkata pemain pasaran sedang menunggu petunjuk baharu didorong oleh laporan rasmi terkini penawaran dan permintaan bagi komoditi itu."Pasaran menjangkakan data MPOB menunjukkan penurunan dengan stok akhir bulan Ogos diunjur meningkat kepada paras tertinggi enam bulan," katanya kepada Bernama.Persatuan Minyak Sawit Malaysia baru-baru ini melaporkan pengeluaran MSM melonjak 11.29 peratus bulan ke bulan kepada 1.80 juta tan pada Ogos 2023.

Oleh itu katanya, jangkaan paras stok yang meningkat di negara ini akan menyumbang ke arah sentimen pasaran yang lebih lemah.Bagi minggu urus niaga yang baru berakhir, niaga hadapan MSM diniagakan kebanyakannya lebih rendah di tengah-tengah kelemahan niaga hadapan minyak kacang soya di Lembaga Perdagangan Chicago (CBOT), ekonomi China yang lembap dan kebimbangan paras stok yang meningkat.Bagi asas mingguan, kontrak September 2023 turun RM180 kepada RM3,730 setan, Oktober 2023 susut RM237 kepada RM3,752 setan, dan November 2023 jatuh RM200 kepada RM3,830 setan.Kontrak Disember 2023 jatuh RM188 kepada RM3,879 setan, Januari 2024 susut RM172 kepada RM3,918 setan, dan Februari 2024 turun RM158 kepada RM3,947 setan.Jumlah dagangan mingguan melonjak kepada 270,010 lot daripada 208,227 lot pada minggu sebelumnya dan kepentingan terbuka meningkat kepada 272,970 kontrak daripada 208,791 sebelum ini.Harga MSM fizikal untuk September Selatan merosot RM130 kepada RM3,800 setan daripada RM3,930 setan pada minggu sebelumnya.-BERNAMA


Kajian separuh penggal RMK-12, unik- Rafizi

KUALA LUMPUR, 8 September- Kajian separuh penggal (KSP) bagi Rancangan Malaysia ke-12 (RMK-12) yang bakal dibentangkan di Parlimen pada 11 September ini adalah sesuatu yang 'unik' dan disifatkan sebagai rancangan yang baharu untuk negara.Menerusi satu hantaran video di laman Facebook, Menteri Ekonomi Rafizi Ramli berkata, kajian separuh penggal bagi rancangan lima tahun Malaysia kali ini perlu dinilai 100% kerana tanggapan atau perancangan yang dibuat sebelum COVID-19 sudah tidak boleh dipakai lagi."Kita sekarang berada dalam RMK-12 untuk tahun 2021 sehingga 2025 dan kalau sebelum ini KSP itu hanyalah untuk menilai prestasi."Tetapi untuk kali ini unik, kerana dua perkara; pertama penularan COVID-19 yang berlaku telah berubah banyak perkara dan kedua, kerana pentadbiran baharu,"katanya.Tambahnya, dengan Kerajaan Perpaduan kini mengemudi pentadbiran negara, KSP RMK-12 juga akan mengambil kira kerangka Ekonomi MADANI yang telah dilancarkan Perdana Menteri yang antara lain menggariskan dua sasaran utama iaitu untuk menaikkan siling dan menaikkan lantai.Beliau berkata, menaikkan siling bermaksud mengangkat ekonomi nilai tinggi dengan gaji tinggi, kandungan teknologi dan nilai yang lebih baik dan menarik pelaburan-pelaburan syarikat gergasi dunia dengan mereka bukan sahaja membawa masuk pelaburan tetapi juga industri dan bentuk ekonomi yang boleh memacu negara ke hadapan terutamanya dalam bidang teknologi."Menaikkan lantai pula bermakna kita nak memastikan bahawa kalau ekonomi kita berkembang dengan lebih pesat dan ada lebih banyak kekayaan yang dihasilkan daripada pertumbuhan ekonomi itu, agihannya hendaklah adil kepada semua,"katanya.Perdana Menteri Datuk Seri Anwar Ibrahim dijadual membentangkan KSP RMK-12 di Parlimen, Isnin ini.


Kerap bertukar kerajaan tidak beri impak kepada RMK-12

(Dr. Zokhri ditemu bual dalam rancangan Biz Malaysia)

KUALA LUMPUR, 8 September- Kepimpinan pentadbiran negara yang kerap bertukar dalam tempoh lima tahun kebelakangan, tidak memberi kesan kepada pelaksanaan Rancangan Malaysia ke-12 (RMK-12). Penganalisis ekonomi Dr. Zokhri Idris berpandangan, dokumen tersebut bersifat objektif ke arah kesejahteraan ekonomi dan rakyat secara menyeluruh. Menurut pemerhatian beliau, intipati RMK-12 ditambah baik dengan inisiatif baharu selari situasi semasa. "Kerajaan Perpaduan telah memperkenal inisiatif lebih segar bersesuaian keadaan sosioekonomi pada ketika ini. Contohnya kita baru lancar Pelan Induk Perindustrian Baharu (NIMP 2030), ev dan banyak lagi inisiatif untuk mendekatkan lagi kita mencapai RMK-12. "Apa yang perlu jadi fokus ialah pelaksanaan inisiaitf telah dilancarkan dan perlu diukur,"katanya.Dapatan kajian separuh penggal RMK-12 dijadual dibentang di parlimen Oktober depan. Dr. Zokhri ditemu bual selepas menjadi tetamu program Biz Malaysia.


Bursa Malaysia dibuka rendah sedikit pagi ini

KUALA LUMPUR, 8 September- Bursa Malaysia dibuka rendah sedikit hari ini berikutan kegiatan pengambilan untung sederhana dalam saham wajaran tinggi terpilih selain seiring dengan sentimen lemah di bursa serantau kerana pelabur mula berhati-hati terhadap prospek ekonomi yang lemah.Pada 9.15 pagi, FTSE Bursa Malaysia KLCI (FBM KLCI) susut 0.57 mata kepada 1,459.50 daripada 1,460.07 pada penutupan Khamis.Indeks utama dibuka pada paras 1,459.54, turun sedikit sebanyak 0.53 mata.Pergerakan harga di pasaran menyaksikan kaunter rugi mengatasi kaunter untung 167 berbalas 164, manakala 302 kaunter tidak berubah, 1,690 tidak diniagakan dan tujuh yang lain digantung.Jumlah dagangan 264.49 juta unit bernilai RM123.43 juta.Menurut Malacca Securities Sdn Bhd, ia menjangkakan kemerosotan semalaman di Wall Street kemungkinan turut melimpah ke bursa tempatan hari ini.“Memandangkan dua pilihan raya kecil di Johor akan diadakan hujung minggu ini, peniaga juga boleh mengambil sikap berhati-hati dan meneruskan aktiviti pengambilan untung dalam sektor pembinaan sekurang-kurangnya untuk tempoh terdekat, sambil mengalihkan tumpuan mereka kepada saham defensif atau yang ada nilai, ” katanya dalam nota.Firma pembrokeran itu turut menyatakan minyak mentah Brent didagangkan sedikit di bawah paras US$90 setong manakala harga minyak sawit mentah terus stabil di bawah paras RM3,800 satu tan.Dalam kalangan saham wajaran tinggi, Maybank naik 2.0 sen kepada RM9.19, Public Bank tidak berubah pada RM4.25 manakala CIMB susut 1.0 sen kepada RM5.73.Petronas Chemicals turun 3.0 sen kepada RM7.14 dan Tenaga Nasional lemah 2.0 sen kepada RM9.85.Bagi saham aktif, Classita susut setengah sen menjadi 7.5 sen, Tanco Holdings tidak berubah pada 56 sen manakala Kanger International meraih setengah sen kepada 6.0 sen.YTL Power menokok 10 sen kepada RM2.20.Di papan indeks, Indeks FBM Emas turun 2.71 mata kepada 10,772.09, Indeks FBMT 100 berkurangan 3.33 mata kepada 10,444.57 dan Indeks FBM Emas Syariah kerugian 14.0 mata kepada 10,936.04.Indeks FBM 70 menguncup 1.29 mata kepada 14,236.40 dan Indeks FBM ACE turun 8.91 mata kepada 5,179.66.Mengikut sektor, Indeks Tenaga memperoleh 0.24 mata kepada 864.73, Indeks Perladangan menokok 3.12 mata kepada 6,902.07 dan Indeks Perkhidmatan Kewangan menambah 9.17 mata kepada 16,481.37.Indeks Produk dan Perkhidmatan Perindustrian pula turun 0.62 mata kepada 172.50.- BERNAMA


KUALA LUMPUR, 8 September - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM36.93 bilion dan RM24.03 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM1 bilion selama tujuh hari dan RM500 juta bertempoh 14 hari.Ia juga akan mengendalikan dua tender repo berbalik, terdiri daripada tender RM1.5 bilion (31 hari) dan tender RM500 juta (91 hari), serta tender Qard RM500 juta untuk jangka masa tujuh hari.Selain itu, BNM turut mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada 4 petang, ia akan menawarkan sehingga RM37.4 bilion untuk tender semalaman konvensional dan RM23.5 bilion bagi tender semalaman Murabahah. - BERNAMA


Ringgit kembali mengukuh berbanding dolar

KUALA LUMPUR, 8 September- Nilai ringgit meningkat kembali selepas mencatatkan kerugian selama seminggu.Pada 9 pagi, mata wang tempatan menambah nilai kepada 4.6730/6780 berbanding dolar AS daripada 4.6755/6795 pada penutup Khamis.Sementara itu Ketua Ekonomi Bank Muamalat Malaysia Bhd Mohd Afzanizam Abdul Rashid berkata penunjuk pasaran buruh Amerika Syarikat terkini terus menunjukkan ekonomi negara itu yang menggalakkan.Tuntutan pengangguran awal turun menjadi 216,000 minggu lepas berbanding minggu sebelumnya 229,000, manakala tuntutan berterusan turut merosot kepada 1.679 juta, jauh di bawah unjuran konsensus 1.719 juta.Sehubungan itu, Indeks Dolar AS (DXY) telah melonjak kepada 105.059 mata, dengan dolar AS mendapat permintaan tinggi kerana Rizab Persekutuan AS (Fed) dijangka mengekalkan pendiriannya terhadap kenaikan kadar faedah.“Mungkin terdapatnya campur tangan yang telah membantu melonjakkan ringgit lebih tinggi pagi ini.“Namun begitu, penunjuk teknikal seperti Indeks Kekuatan Relatif (RSI) bagi ringgit berada dalam keadaan terlebih jual dan ringgit boleh kekal lemah sekitar RM4.67 hingga RM4.69 (berbanding dolar AS),” katanya kepada Bernama .Ringgit diniagakan kebanyakannya rendah berbanding sekumpulan mata wang utama.Nilai mata wang tempatan meningkat berbanding euro kepada 5.0062/0115 daripada penutup Khamis pada 5.0093/0136 tetapi susut berbanding pound Britain kepada 5.8356/8419 daripada 5.8289/8339 dan berbanding yen Jepun pada 3.1774/1810 daripada 3.1707/1736 sebelumnya.Berbanding mata wang ASEAN yang lain, ringgit didagangkan bercampur-campur.Ringgit mengukuh berbanding dolar Singapura kepada 3.4249/42895 daripada 3.4270/4305 dan lebih tinggi berbanding rupiah Indonesia pada 304.8/305.3 daripada 305.0/305.4.Mata wang tempatan lemah berbanding baht Thai kepada 13.1378/1571 daripada 13.1301/1469 dan lemah berbanding peso Filipina pada 8.23/8.25 daripada 8.23/8.24 sebelumnya.- BERNAMA


Kerjasama Cradle, Bursa Malaysia kenal pasti syarikat pemula berpotensi disenaraikan

KUALA LUMPUR, 8 September- Kementerian Sains, Teknologi dan Inovasi (MOSTI) komited menyokong usahawan syarikat pemula yang berpotensi untuk disenaraikan di pasaran saham tempatan.Menterinya, Chang Lih Kang berkata ini kerana syarikat pemula memainkan peranan penting dalam memacu pertumbuhan ekonomi, mewujudkan peluang pekerjaan serta memajukan kedudukan Malaysia di peringkat global.Beliau menyambut baik usahasama antara Cradle Fund Sdn Bhd, syarikat peneraju pemula dan Bursa Malaysia yang bertujuan meningkatkan pengetahuan kepada usahawan tentang pembiayaan termasuk yang ditawar dalam pasaran ekuiti. "Bagi MOSTI, memperkukuhkan ekosistem pemula sentiasa menjadi keutamaan dan menjadi fokus utama kami. "Jadi saya amat gembira menyaksikan kerjasama ini dan berharap kerjasama ini dapat menghasilkan lebih banyak syarikat pemula berkualiti dan syarikat pemula tempatan yang berteknologi tinggi," katanya.

(Menteri Sains, Teknologi dan Inovasi, Chang Lih Kang)

Beliau berkata demikian dalam sidang media selepas menyaksikan Majlis Menandatangani Memorandum Kolaborasi (MOC) antara Cradle Fund dan Bursa Malaysia, di sini pada Khamis.Dokumen MOC itu ditandatangani Pemangku Ketua Pegawai Eksekutif Kumpulan Cradle, Norman Matthieu Vanhaecke dan Pengarah Strategi Korporat Bursa Malaysia, Aina Zahari.Turut hadir Pengerusi Bursa Malaysia, Tan Sri Abdul Wahid Omar.Tambah Lih Kang, kerjasama merupakan sebahagian daripada inisiatif MOSTI untuk menyelaras pilihan pembiayaan serta menawarkan sokongan menyeluruh kepada usahawan.Ia merangkumi pembiayaan pembangunan perniagaan dari peringkat permulaan hingga ke peringkat tawaran awam permulaan (IPO).


Mohd Zaid Zakaria dilantik sebagai  Ketua Eksekutif CIDB berkuat kuasa 1 September

KUALA LUMPUR, 7 September- Lembaga Pembangunan Industri Pembinaan Malaysia (CIDB) melantik Mohd Zaid Zakaria sebagai Ketua Eksekutif berkuat kuasa pada 1 September.Melalui kenyataan, CIDB memaklumkan Mohd Zaid menggantikan Datuk Ahmad Asri yang menamatkan kontrak perkhidmatan pada 30 Ogos setelah berkhidmat selama 38 tahun dalam perkhidmatan awam.Sebelum ini Mohd Zaid memegang jawatan Timbalan Ketua Eksekutif Satu CIDB dan telah berkhidmat selama 22 tahun dalam organisasi tersebut.Beliau telah mengetuai Sektor Pembangunan Teknologi, Sektor Kontraktor dan Levi, Sektor Penguatkuasaan dan Pengarah Negeri CIDB Selangor.Beliau juga telah berkhidmat dengan kerajaan dan terlibat dalam industri pembinaan selama lebih daripada 34 tahun, termasuk sebagai juruukur bahan di Jabatan Kerja Raya selama 14 tahun.Mohd Zaid merupakan pemegang Ijazah Sarjana Sains Kejuruteraan Awam (Kejuruteraan Pembinaan dan Pengurusan Projek) dari Oklahoma State University, Amerika Syarikat dan Ijazah Sarjana Muda Sains (Kepujian) Ukur Bahan dari Liverpool Polytechnic, United Kingdom.


BNM kekalkan OPR pada 3.0 peratus

“Perdagangan global juga terjejas disebabkan oleh peralihan perbelanjaan daripada barangan kepada perkhidmatan serta permintaan yang terus berkurangan dalam sektor elektrik dan elektronik (E&E),” menurut BNM dalam kenyataan.

Ini merupakan kali ketiga berturut-turut MPC bertindak mengekalkan OPR pada paras tersebut.

Dalam pada itu, BNM berkata, selaras dengan jangkaan, inflasi keseluruhan dan inflasi teras terus mereda berikutan keadaan kos yang lebih sederhana.

Ia menjangkakan trend menurun tersebut akan berterusan pada separuh kedua 2023 yang sebahagiannya mencerminkan asas lebih tinggi daripada separuh kedua 2022 serta keadaan momentum kenaikan harga yang terus mereda.


Bursa Malaysia dibuka rendah

KUALA LUMPUR, 7 September- Bursa Malaysia dibuka rendah sedikit hari ini berikutan kemunculan kegiatan pengambilan untung sederhana membabitkan saham wajaran tinggi terpilih, di tengah-tengah sentimen bercampur-campur di bursa serantau.Pada 9.15 pagi, FTSE Bursa Malaysia KLCI (FBM KLCI) susut 0.93 mata kepada 1,459.69 daripada 1,460.62 pada penutup Rabu.Indeks utama dibuka pada paras 1,459.98, turun sedikit sebanyak 0.64 mata.Pergerakan harga di pasaran secara meluas menyaksikan kaunter rugi mendahului kaunter untung 202 berbalas 148, manakala 305 kaunter tidak berubah, 1,656 tidak diniagakan dan tujuh yang lain digantung.Jumlah dagangan 393.26 juta unit bernilai RM131.31 juta.Menurut Malacca Securities Sdn Bhd, dengan pergerakan negatif di Wall Street yang disebabkan oleh kebimbangan mengenai potensi kenaikan kadar faedah tahun ini serta kelembapan dalam aktiviti pembuatan di Jerman, aktiviti pengambilan untung dijangka merebak dan ini boleh mengehadkan potensi kenaikan harga di pasaran tempatan.Sementara itu, dalam kalangan saham wajaran tinggi, Maybank dan Tenaga Nasional masing-masing tidak berubah pada paras RM9.18 dan RM9.96, Public Bank meningkat 1.0 sen kepada RM4.26, CIMB lebih tinggi 2.0 sen menjadi RM5.74 dan Petronas Chemicals susut 2.0 sen kepada RM7.10.Bagi saham aktif, Classita, KNM Group, Saudee Group dan AHB Holdings, setiap satu kekal pada harga 8.5 sen, 12.0 sen, 3.0 sen dan 15.0 sen.Di papan indeks, Indeks FBM Emas merosot 3.41 mata kepada 10,791.27, Indeks FBMT 100 susut 6.14 mata menjadi 10,456.94 dan Indeks FBM Emas Syariah menguncup 13.71 mata kepada 10,952.89,Indeks FBM 70 pula berkurangan 6.30 mata kepada 14,299.63 manakala Indeks FBM ACE turun 4.80 mata kepada 5,225.12.Mengikut sektor, Indeks Tenaga susut 0.22 mata menjadi 864.81, Indeks Perladangan turun 1.03 mata kepada 6,857.93, Indeks Produk dan Perkhidmatan Perindustrian lebih rendah 0.77 mata kepada 172.69 dan Indeks Perkhidmatan Kewangan menambah 28.99 mata kepada 16,521.52.- BERNAMA


MIA sedia bantu PKS yang mahu terap amalan ESG

KUALA LUMPUR, 7 September- Institut Akauntan Malaysia (MIA) bersedia memainkan peranan membantu komuniti perniagaan yang mahu menerapkan amalan alam sekitar, sosial dan tadbir urus (ESG) dalam operasi perniagaan masing-masing.Jelas Naib Presidennya, Mohamad Faisal Abdul Malik, ini memandangkan hampir 90% Perusahaan Kecil dan Sederhana, PKS masih belum bersedia seperti dilaporkan Persatuan PKS Malaysia."Kita telah pun memulakan usaha ini iaitu dari segi keperluan ESG sebelum COVID-19 termasuk libat urus, latihan, dan persidangan. "Kita dah mula dua tahun lepas, agenda kelestarian, esg dan kita akan terus lakukan dan melibatkan orang ramai,"katanya.Ujar Mohamad Faisal, pematuhan terhadap ESG akan mengukuhkan keyakinan dan menarik kehadiran pelabur, selain peluang meneroka pasaran baharu.Kegagalan atau kelewatan melaksanakan agenda tersebut, akan memberi risiko kepada perniagaan dan menyebabkan PKS terlepas pelbagai peluang berharga.

(Naib Presiden MIA, Mohamad Faisal Abdul Malik)


Ringgit dibuka rendah berbanding dolar

KUALA LUMPUR, 7 September- Ringgit memulakan urus niaga rendah berbanding dolar AS kerana kebimbangan baharu mengenai inflasi Amerika Syarikat (AS) menghalang pelabur daripada memasuki pasaran baharu muncul.Pada 9 pagi, mata wang tempatan menyusut nilai kepada 4.6750/6765 berbanding dolar AS daripada 4.6720/6765 penutup Rabu.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata Indeks Dolar AS (DXY) kekal dalam aliran menaik berikutan kebimbangan inflasi, meningkat 0.04 peratus kepada 104.846 mata, manakala harga minyak mentah terus melonjak.“Terdapat kebimbangan inflasi akan menjadi lebih tinggi dan ini memerlukan dasar monetari sekatan yang berpanjangan.“Bagi Bank Negara Malaysia, kami percaya bank pusat mungkin mengekalkan kadar dasar semalaman hari ini pada 3.00 peratus kerana keputusan mereka akan berdasarkan kepada keadaan ekonomi domestik, yang dijangka menjadi tunjang pertumbuhan di tengah-tengah permintaan luar yang goyah,” katanya kepada Bernama.Justeru, ringgit dijangka lemah berbanding dolar AS hari ini.Mesyuarat Jawatankuasa Dasar Monetari dijadual mengeluarkan kenyataannya lewat hari ini.Namun begitu, mata wang tempatan ringgit didagangkan lebih tinggi berbanding sekumpulan mata wang utama.Nilai ringgit meningkat berbanding euro kepada 5.0116/0170 daripada 5.0145/0193 pada penutup Rabu, lebih tinggi berbanding pound Britain kepada 5.8405/8467 daripada 5.8657/8713 dan bertambah baik berbanding yen Jepun kepada 3.1637/1673 daripada 3.1694/1727 sebelumnya.Berbanding mata wang Asean yang lain, ringgit diniagakan bercampur-campur.Ia mengukuh berbanding dolar Singapura kepada 3.4249/4288 daripada 3.4308/4343 dan meningkat berbanding baht Thai kepada 13.1317/1516 daripada 13.1532/1710 sebelumnya.Mata wang tempatan bagaimanapun turun berbanding rupiah Indonesia kepada 305.7/306.0 daripada 305.5/305.8 dan rendah berbanding peso Filipina pada 8.21/8.22 daripada 8.20/8.21 pada Rabu.- BERNAMA


Niaga hadapan KLIBOR tidak catat dagangan pada sesi awal urus niaga

KUALA LUMPUR, 7 September - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pagi ini.Pada 9.20 pagi, kontrak bulan semerta September 2023, Oktober 2023, November 2023 dan Disember 2023 semuanya masih terikat pada 97.23.Kedua-dua jumlah dagangan dan kepentingan terbuka kekal sifar. - BERNAMA


Garis panduan ESG sedang dirangka untuk PMKS

(Timbalan Menteri Pembangunan Usahawan dan Koperasi, Saraswathy Kandasami)

KUALA LUMPUR, 6 September- Kementerian Pembangunan Usahawan dan Koperasi sedang merangka Garis Panduan Amalan Alam Sekitar, Sosial dan Tadbir Urus (ESG) bagi Perusahaan Mikro, Kecil Dan Sederhana (PMKS).Timbalan Menterinya, Saraswathy Kandasami berkata, langkah itu penting ke arah penggunaan ESG yang standard dan sistematik dalam perniagaan. "Draf panduan itu sudah sedia dan SME Corp pun dalam usaha untuk libat urus dengan pihak-pihak berkepentingan seperti bank dan sebagainya supaya kita dapat satu 'standard framework' yang boleh diguna pakai oleh semua pihak. Jadi SME tidak perlulah mempunyai pandangan yang berbeza-beza antara satu sama lain apabila mereka ingin melaksanakan ESG praktis," katanya. Saraswathy ditemui media pada Sidang Kemuncak Tadbir Urus Iklim Kebangsaan di ibu negara. Sementara itu, Ketua Pegawai Eksekutif SME Corp, Rizal Nainy berkata bagi menyokong industri berteras ESG, pihaknya telah melatih beberapa usahawan menerusi program PKS Lestari."Jadi kita kena beri ilmu dan juga kesedaran kepada mereka untuk ESG ini dan setakat ini kita sudah melatih sebanyak 400 SME dlm industri minyak dan gas dan pada akhir bulan September ini, insya- Allah banyak lagi hampir 100 SME dlm industri elektrik, elektronik akan dilatih berkenaan dengan ESG," katanya.

(Ketua Pegawai Eksekutif SME Corp, Rizal Nainy)


Niaga hadapan FBM KLCI bergerak tinggi pada sesi tengah hari

KUALA LUMPUR, 6 September - Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniagakan tinggi pada sesi dagangan tengah hari ini.Pada waktu rehat, September 2023 menambah 9.5 mata kepada 1,440.0, Oktober 2023 meningkat 8.5 mata untuk mencatatkan paras 1,439.5, Disember 2023 mengukuh 11.5 mata kepada 1,443.5 dan Mac 2024 mengembang 9.0 mata kepada 1,430.5.Jumlah dagangan dan kepentingan terbuka masing-masing 5,180 lot dan 37,379 kontrak.Pada 12.30 tengah hari, FBM KLCI naik 5.78 mata kepada 1,460.61 daripada 1,454.83 pada penutup Selasa. - BERNAMA


Dagangan Bursa Malaysia meningkat

KUALA LUMPUR, 6 September- Bursa Malaysia meningkat semula dan dibuka tinggi sedikit pagi ini selepas mencatatkan kerugian semalam apabila penilaian ekuiti tempatan yang murah menarik beberapa pelabur kembali ke pasaran walaupun sentimen agak berhati-hati di bursa serantau, kata peniaga.Pada 9.17 pagi, FTSE Bursa Malaysia KLCI (FBM KLCI) menokok 0.73 mata kepada 1,455.56 daripada 1,454.83 pada penutup Selasa.Indeks utama dibuka pada paras 1,455.01, menambah 0.18 mata.Pergerakan harga di pasaran yang luas turut positif, menyaksikan kaunter untung mendahului kaunter rugi 201 berbalas 159, manakala 303 kaunter tidak berubah, 1,648 tidak diniagakan dan tujuh yang lain digantung.Jumlah dagangan 601.89 juta unit bernilai RM157.04 juta.Menurut Malacca Securities Sdn Bhd, aktiviti pengambilan untung berterusan di kedua-dua pasaran saham tempatan dan global pada hari dagangan Selasa selepas kenaikan ketara sejak beberapa minggu lalu.“Kami percaya peniaga masih kekal berhati-hati apabila Perbendaharaan 10 tahun melonjak berikutan peningkatan harga minyak (disebabkan pemotongan bekalan dari Arab Saudi dan Rusia)."Dengan hasil Perbendaharaan dan harga minyak yang meningkat, pasaran boleh menjangkakan Rizab Persekutuan AS kekal cenderung terhadap kadar faedah dalam tempoh terdekat dan ini boleh menimbulkan risiko penurunan terhadap pasaran saham," katanya dalam nota hari ini .Selain itu, ia berkata peniaga dijangka memantau perkembangan dua pilihan raya kecil Johor yang akan diadakan hujung minggu ini.Dalam kalangan saham wajaran tinggi, Maybank menambah 1.0 sen kepada RM9.14, CIMB meningkat 3.0 sen menjadi RM5.68, Tenaga Nasional lebih tinggi 5.0 sen kepada RM9.96 manakala Public Bank tidak berubah pada RM4.25 dan Petronas Chemicals turun 6.0 sen kepada RM7.08.Bagi saham aktif, KNM Group peroleh 3.0 sen kepada 13 sen, Classita meraih setengah sen menjadi 9.0 sen manakala Alam Maritim, Saudee Group dan Tanco masing-masing tidak berubah pada 3.5 sen, 3.0 sen dan 56 sen.Di papan indeks, Indeks FBM Emas meningkat 15.16 mata kepada 10,754.0, Indeks FBMT 100 mengembang 14.20 mata kepada 10,422.51 dan Indeks FBM Emas Syariah peroleh 11.80 mata kepada 10,922.73.Indeks FBM 70 mengukuh 57.50 mata kepada 14,232.25 manakala Indeks ACE FBM memperoleh 8.96 mata kepada 5,217.84.Mengikut sektor, Indeks Tenaga mengembang 18.53 mata kepada 871.78, Indeks Perladangan meningkat 2.78 mata menjadi 6,893.26, Indeks Perkhidmatan Kewangan meningkat 19.12 mata kepada 16,452.48 dan Indeks Produk dan Perkhidmatan Perindustrian susut 0.38 mata kepada 172.45- BERNAMA


Ringgit diniagakan dalam julat sempit

KUALA LUMPUR, 6 September- Ringgit didagangkan dalam julat sempit apabila dolar AS terus mengukuh di tengah-tengah sentimen berhati-hati berikutan kebimbangan pelabur terhadap prospek ekonomi global yang suram.Pada 9 pagi, mata wang tempatan menyusut nilai kepada 4.6715/6760 berbanding dolar AS daripada penutupan Selasa pada 4.6615/6655.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata hasil Perbendaharaan AS yang lebih tinggi turut menjejaskan permintaan terhadap mata wang sedang pesat membangun.Sekuriti Perbendaharaan AS bertempoh panjang mencatatkan hasil yang lebih tinggi sebanyak lapan mata asas kepada 4.26 peratus, manakala Indeks Dolar AS (DXY) meningkat 0.52 peratus kepada 104.776 mata.Beliau berkata data Eropah menunjukkan Indeks Pengurus Pembelian (PMI) untuk ekonomi perkhidmatan rendah daripada jangkaan pada 47.9 mata untuk Ogos, manakala Indeks Harga Pengeluar (IHP) merosot 7.6 peratus pada Julai.Selain itu, Presiden Bank Pusat Eropah Christine Lagarde juga agak samar-samar tentang mesyuarat Majlis Tadbir minggu depan.“Kemungkinan penangguhan kenaikan kadar tidak harus diketepikan berdasarkan trajektori inflasi. Justeru, ini akan lebih menyokong dolar AS kerana Rizab Persekutuan kemungkinan mengekalkan kecenderungannya terhadap kadar faedah.“Dengan itu, gandingan dolar AS/ringgit diunjur kekal dalam julat kecil 4.65 hingga 4.66,” katanya kepada Bernama.Di dalam negara, mesyuarat Jawatankuasa Dasar Monetari akan diadakan hari ini dengan pasaran menjangkakan tiada perubahan dalam kadar dasar semalaman (OPR).Ringgit diniagakan kebanyakannya lebih tinggi berbanding sekumpulan mata wang utama.Mata wang tempatan menambah nilai berbanding euro kepada 5.0074/0122 daripada 5.0088/0131 pada penutup Selasa dan meningkat berbanding yen Jepun kepada 3.1611/1644 daripada 3.1670/1699 tetapi susut nilai berbanding pound Britain kepada 5.8660/8717 daripada 5.8534/8585.Berbanding mata wang Asean lain, ringgit diniagakan rendah.Mata wang tempatan menyusut nilai berbanding dolar Singapura kepada 3.4299/4334 daripada 3.4238/4272 pada penutupan urus niaga Selasa, turun berbanding baht Thai menjadi 13.1414/1592 daripada 13.1388/1567, lemah berbanding rupiah Indonesia kepada 305.8/306.3 daripada 305.2/305.6 dan mendatar berbanding peso Filipina pada 8.19/8.22 daripada 8.19/8.21. - BERNAMA


KUALA LUMPUR, 5 September- Ringgit dibuka rendah berbanding dolar AS pagi ini apabila peserta pasaran terus mengelak daripada mengambil risiko berikutan prospek ekonomi global yang semakin mencabar, kata seorang penganalisis.

Pada pukul 9.00 pagi, mata wang tempatan menyusut nilai kepada 4.6565/6590 berbanding dolar AS daripada 4.6535/6575 pada penutup Isnin.

Menurut Ketua Ekonomi Bank Muamalat Malaysia Bhd Mohd Afzanizam Abdul Rashid, beliau percaya ringgit dijangka lemah berbanding dolar AS walaupun terdapat langkah-langkah rangsangan yang menggalakkan oleh China.

China telah meningkatkan langkah untuk melonjakkan ekonomi negara yang goyah, dengan bank-bank terkemuka membuka jalan untuk pemotongan selanjutnya dalam kadar pinjaman, termasuk melonggarkan sekatan ke atas pembelian rumah.

“Sementara itu, harga minyak mentah meningkat kerana ahli OPEC+ diramal mengekalkan bekalan yang ketat untuk menyokong harga. Justeru, hala tujunya agak kabur tetapi satu perkara yang pasti ialah kecenderungan Rizab Persekutuan AS (Fed) untuk menaikkan kadar faedah akan mengekalkan dolar AS pada paras yang lebih tinggi,” kata Mohd Afzanizam kepada Bernama.

Sementara itu, ringgit dibuka kebanyakannya rendah berbanding sekumpulan mata wang utama.

Mata wang tempatan menyusut nilai berbanding euro kepada 5.0258/0285 daripada 5.0230/0273 pada penutupan dagangan Isnin, lebih rendah berbanding pound Britain kepada 5.8812/8843 daripada 5.8774/8824 tetapi meningkat berbanding yen Jepun kepada 3.1781/1802 daripada 3.1786/1818 sebelumnya.

Pada masa sama, ringgit bergerak bercampur-campur berbanding mata wang Asean yang lain.

Nilai mata wang tempatan mengukuh berbanding dolar Singapura kepada 3.4358/4381 daripada 3.4361/4393, lebih tinggi berbanding baht Thai pada 13.1950/2069 daripada 13.2089/2259, tidak berubah berbanding peso Filipina pada 8.21/8.23 dan rendah berbanding rupiah Indonesia pada 305.4/305.8 daripada 305.2/305.7 sebelumnya. -BERNAMA


Ringgit dibuka hampir mendatar berbanding dolar AS

KUALA LUMPUR, 4 September- Ringgit memulakan urus niaga dengan hampir mendatar berbanding dolar Amerika Syarikat (AS) pada Isnin, menjelang pengumuman pendirian Bank Negara Malaysia (BNM) mengenai kadar dasar semalaman (OPR) pada Khamis ini, kata penganalisis. Pada pukul 9.00 pagi, unit tempatan itu di paras 4.6450/6525 berbanding dolar AS daripada 4.6445/6485, pada akhir urus niaga Jumaat.Ketua Ahli Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata selain BNM, kalangan penggiat pasaran juga menunggu keputusan bank-bank pusat lain seperti Reserve Bank of Australia (RBA) dan Bank of Canada (BoC), dengan kebanyakannya mengunjurkan pendirian status quo atau tidak berubah.“Berikutan itu, perbezaan dari segi dasar monetari global dengan Rizab Persekutuan AS berkemungkinan dilihat lebih memberi kelebihan kepada dolar AS," katanya kepada Bernama. Atas alasan itu, beliau menjangkakan gandingan USD/MYR berada pada julat RM4.64 hingga RM4.66 pada hari ini.Sementara itu, ringgit dibuka mengukuh berbanding kumpulan mata wang lainRinggit meningkat berbanding euro kepada 5.0068/0149 daripada 5.0388/0432 pada Jumaat, mengukuh berbanding pound Britain kepada 5.8508/8603 daripada 5.8878/8929 dan naik berbanding yen Jepun kepada 3.1778/1832 daripada 3.1939/1968.

Pada masa sama, ringgit juga mencatat prestasi kebanyakannya mengukuh berbanding mata wang Asean lain.Ia meningkat berbanding dolar Singapura pada 3.4306/4366 daripada 3.4386/4418 pada Jumaat lepas, naik berbanding baht Thailand kepada 13.2261/2531 daripada 13.2677/2852 dan mengukuh berbanding peso Filipina pada 8.20/8.21 daripada 8.21/8.22.Namun, ringgit hampir mendatar berbanding rupiah Indonesia pada 304.7/305.3 daripada 304.6/305.1, sebelum ini.-BERNAMA


Pengeluaran beras domestik perlu diperkasa - Penganalisis

KUALA LUMPUR, 2 September- Pelarasan harga jualan beras putih import, memberi isyarat jelas bahawa pengeluaran beras di peringkat domestik harus diperkasa.Ketua Program MBA, Putra Business School, Profesor Madya Dr. Ahmed Razman Abdul Latiff berkata ketika ini, Nisbah Sara Diri bagi beras di negara berada pada kadar antara 65% dan 70%."Maka, nisbah kecukupan ini harus dipertingkatkan lagi supaya kita tidak mudah terkesan dengan situasi global yang tidak menentu yang memaksa harga import makanan menjadi semakin tinggi malahan mungkin tidak mencukupi.Oleh itu, apabila saya melihat pengumuman oleh BERNAS, ini harus diambil serius untuk memastikan bahawa negara sentiasa mempunyai bekalan makanan yang cukup dari segi pengeluaran domestik," kata Dr. Ahmed Razman kepada pemberita RTM.Padiberas Nasional Berhad (BERNAS) mengumumkan pelarasan harga jualan beras putih import di seluruh negara daripada RM2,350 per tan metrik kepada RM3,200 per tan metrik, berkuat kuasa semalam.Pelarasan itu sejajar harga terkini beras putih import di pasaran antarabangsa.


NIMP 2030, usahawan PKS perlu tangkas rebut peluang - SAMENTA

KUALA LUMPUR, 2 September - Usahawan Perusahaan Kecil dan Sederhana (PKS) perlu tangkas merebut peluang yang dicadangkan menerusi Pelan Induk Perindustrian Baharu (NIMP) 2030. Presiden Persatuan Perusahaan Kecil dan Sederhana Malaysia (SAMENTA), Datuk William Ng berpandangan pelan berkenaan berupaya mengubah mentaliti 'Buatan Malaysia' kepada pendekatan 'Inovasi Malaysia'.

"PKS, sewajarnya tidak lagi mengehadkan peluang untuk menjadi pengeluar barangan (OEM), sebaliknya perlu meningkatkan rantaian nilai untuk tampil sebagai pengeluar reka bentuk (ODM) dan pemilik jenama (OBM)," kata Ng menerusi kenyataan.Sehubungan itu, Ng berkata PKS perlu mengeratkan lagi hubungan dengan negara jiran seperti Indonesia, Thailand dan Vietnam, serta “mendalami” perjanjian-perjanjian perdagangan pelbagai hala untuk memanfaatkan peluang rantaian nilai global yang lebih baik.NIMP 2030 menggariskan aspirasi Malaysia untuk membantu sektor perindustrian meningkatkan peranan dalam rantaian nilai global, menaikkan nilai tambah dan memacu daya saing PKS.


Harga beras putih import diselaraskan kepada RM3,200 per tan metrik

KUALA LUMPUR, 1 September - Harga jualan beras import diselaraskan daripada RM2,350 per tan metrik kepada RM3,200 per tan metrik berkuat kuasa hari ini.Menerusi satu kenyataan,Padiberas Nasional Berhad (BERNAS) memaklumkan, pelarasan itu sejajar harga terkini beras putih import di pasaran antarabangsa.Kenyataan itu turut menyebut, separuh tahun pertama 2023 merupakan tempoh yang sangat mencabar disebabkan ketidaktentuan pelbagai faktor luaran.Ini termasuk perubahan iklim, kadar pertukaran matawang asing yang semakin lemah, kos operasi yang tinggi dan konflik serantau. Faktor-faktor itu, telah mencetuskan kesan ketara terhadap pasaran dagangan beras global, disusuli kesan larangan pengeksportan beras putih diumumkan oleh India.BERNAS turut menanggung kesan kenaikan harga beras import sejak beberapa tahun kebelakangan.Namun, syarikat kekal komited memastikan bekalan beras negara mencukupi, selain memantau pasaran harga beras antarabangsa dan menyesuaikannya semula setelah situasi kembali seperti sedia kala.Sementara itu, Menteri Pertanian dan Keterjaminan Makanan, Datuk Seri Mohamad Sabu, menyokong langkah yang dilaksana BERNAS dengan mengambil kira kenaikan harga beras dunia, didorong beberapa faktor luar kawalan. Akuinya, BERNAS terpaksa menanggung kerugian berjumlah RM80 juta sebulan jika pelarasan harga beras import tidak dilaksanakan. Menerusi perkongsian melalui whatsapp, beliau memaklumkan, harga beras putih tempatan masih kekal dijual pada harga kawalan RM2.60 sen sekilogram. Harga tersebut merupakan terendah di rantau ini dan tidak pernah berubah sejak 2008. Sementara itu, berkaitan kekurangan bekalan beras putih tempatan, beliau bakal mengumumkan langkah-langkah intervensi yang sedang dilaksana, menerusi kenyataan yang akan dikeluarkan dalam tempoh terdekat.


Sentimen positif pacu Bursa Malaysia ditutup lebih tinggi

KUALA LUMPUR, 1 September- Sesi dagangan Bursa Malaysia berakhir dengan lebih tinggi pada Jumaat, seiring dengan prestasi pasaran serantau di tengah-tengah sentimen positif yang turut mendorong minat pelabur.Pada 5 petang, indeks petunjuk utama FTSE Bursa Malaysia KLCI (FBM KLCI) naik 11.49 mata untuk ditutup pada paras tertinggi harian 1,463.43 daripada 1,451.94, semalam.Indeks penanda aras itu dibuka menokok 9.97 mata kepada 1,461.91 dan susut serendah 1,454.67 pada sesi dagangan awal.Di pasaran meluas, kaunter untung mengatasi rugi iaitu 567 berbanding 424 manakala 398 kaunter lain tidak berubah, 937 tidak didagangkan manakala 33 lain digantung dagangannya.Jumlah dagangan berkurangan kepada 4.65 bilion unit bernilai RM3.08 bilion daripada 4.90 bilion unit bernilai RM4.75 bilion.Pasaran ditutup semalam bersempena dengan sambutan Hari Kebangsaan.Naib Presiden Penyelidikan Ekuiti Rakuten Trade Sdn Bhd Thong Pak Leng memberitahu Bernama, FBM KLCI mengakhiri dagangan lebih tinggi dengan minat belian tertumpu kepada kaunter berkaitan telekomunikasi dan komoditi.“Pasaran utama serantau kebanyakannya berada dalam wilayah positif selepas data menunjukkan sektor pembuatan China mencatat pertumbuhan pada Ogos dan disusuli dengan keputusan bank pusat negara itu mengurangkan keperluan rizab dalam usaha merangsang ekonominya.“Indeks Pengurus Pembelian Pembuatan Caixin/S&P mencecah 51.0 bagi Ogos, melepasi unjuran penganalisis Reuters pada 49.3,” katanya.Beliau berkata pasaran Hong Kong ditutup berikutan Taufan Super Saola.Saham wajaran tinggi menyaksikan Maybank menokok empat sen kepada RM9.15; Public Bank untung saru sen kepada RM4.24; CIMB melonjak 11 sen kepada RM5.74 manakala Tenaga Nasional menokok lapan sen kepada RM9.92 dan Petronas Chemicals tidak berubah pada RM7.12.Bagi saham aktif, Ekovest naik 2.5 sen kepada 56.5 sen; Malaysian Resources Corporation naik 4.5 sen kepada 49.5 sen, Jaks Resources meningkat 3.5 sen kepada 23.5 sen, Sapura Energy menambah setengah sen kepada half-a-sen to 5.5 sen, and Top Glove slid 2.5 sen to 74 sen.Di papan indeks pula, Indeks FBM Emas melonjak 75.94 mata kepada 10,816.64; Indeks FBMT100 naik 71.25 mata kepada 10,483.28; Indeks FBM Emas Shariah meraih 77.24 mata kepada 10,997.88; Indeks FBM 70 menambah 50.90 mata kepada 14,333.97 manakala Indeks FBM ACE meningkat 10.12 mata kepada 5,228.09.Mengikut sektor, Indeks Perkhidmatan Kewangan meraih 86.01 mata kepada 16,471.61; Indeks Produk dan Perkhidmatan Perindustrian menambah 0.79 mata kepada 172.54, Indeks Tenaga menokok 20.55 mata kepada 856.14 dan Indeks Perladangan naik 8.07 mata kepada 6,937.70.Selainn itu, jumlah dagangan Pasaran Utama susut kepada 3.72 bilion unit bernilai RM2.84 bilion daripada 3.82 bilion unit bernilai RM4.48 bilion pada Rabu.Jumlah perolehan waran berkurangan kepada 233.28 juta unit bernilai RM28.33 juta berbanding 419.96 juta unit bernilai RM68.55 juta sebelum ini.Di Pasaran ACE, jumlah dagangan meningkat kepada 703.59 juta saham bernilai RM212.68 juta daripada 641.82 juta saham bernilai RM199.06 juta pada Rabu. Kaunter produk dan perkhidmatan pengguna menyumbang sebanyak 510.49 juta saham diniagakan di Pasaran Utama manakala produk dan perkhidmatan perindustrian mencatat 551.18 juta; pembinaan (622.25 juta); teknologi (260.98 juta); SPAC (sifar); perkhidmatan kewangan (99.80 juta); hartanah (758.76 juta); perladangan (63.52 juta); REIT (6.33 juta), dana tertutup (14,000); tenaga (525.62 juta); penjagaan kesihatan (120.11 juta); telekomunikasi dan media (55.62 juta); pengangkutan dan logistik (73.94 juta) serta utiliti (67.72 juta).- BERNAMA


Ringgit ditutup rendah berbanding dolar

KUALA LUMPUR, 1 September- Ringgit mengakhiri minggu ini dengan ditutup rendah berbanding dolar AS berikutan pelabur kekal dalam sentimen berhati-hati menjelang data pekerjaan utama Amerika Syarikat (AS) dikeluarkan, kata seorang penganalisis.Pada 6 petang, mata wang tempatan merosot kepada 4.6445/6485 berbanding dolar AS daripada 4.6365/6405 pada Rabu.Pasaran ditutup pada Khamis sempena sambutan Hari Kebangsaan 2023.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata peserta pasaran akan memantau data senarai gaji bukan ladang AS yang akan dikeluarkan hari ini.Beliau berkata anggaran konsensus mencatatkan jumlah pekerjaan yang diwujudkan sebanyak 170,000 pada Ogos daripada 187,000 pada bulan sebelumnya, yang bermakna kadar pewujudan pekerjaan sederhana pada tahun ini.“Bagaimanapun, pasaran dilihat tidak yakin berikutan Rizab Persekutuan AS dijangka mengekalkan pendirian kepada kadar faedah tinggi pada mesyuarat Jawatankuasa Pasaran Terbuka Persekutuan (FOMC) pada September,” katanya kepada Bernama.Pada penutup dagangan, ringgit diniagakan kebanyakannya rendah berbanding sekumpulan mata wang utama, kecuali berbanding euro, apabila ia meningkat kepada 5.0388/0432 daripada 5.0482/0526 pada Rabu.Mata wang tempatan merosot berbanding pound kepada 5.8878/8929 daripada 5.8684/8735 pada Rabu dan susut berbanding yen Jepun kepada 3.1939/1968 daripada 3.1679/1708.Pada masa yang sama, ringgit turut diniagakan rendah berbanding mata wang ASEAN lain.Ia merosot berbanding dolar Singapura kepada 3.4386/4418 daripada 3.4278/4311 pada Rabu dan rendah berbanding rupiah Indonesia kepada 304.6/305.1 daripada 304.1/304.6.Mata wang tempatan susut berbanding baht Thailand kepada 13.2677/2852 daripada 13.2094/2268 pada Rabu dan rendah berbanding peso Filipina kepada 8.21/8.22 daripada 8.17/8.18.- BERNAMA


Belanjawan 2024 fokus golongan pertengahan, PKS

(Timbalan Menteri Kewangan II, Steven Sim Chee Keong)

BUKIT MERTAJAM, 1 September- Kerajaan akan memfokuskan cara mengukuhkan golongan pertengahan serta perusahaan kecil dan sederhana (PKS) dalam menyediakan Belanjawan 2024 yang bakal dibentangkan pada Oktober nanti.Timbalan Menteri Kewangan II, Steven Sim Chee Keong berkata, penekanan itu dibuat ekoran kedua-dua golongan itu paling terjejas ketika penularan COVID-19 lalu."Antara perkara utama yang akan kita teliti ialah mengukuhkan kelas pertengahan. Ini kerana mereka adalah golongan paling terjejas semasa pandemik."Jadi, itu akan menjadi salah satu fokus utama kita dalam bajet akan datang. Sebenarnya, pengukuhan kelas pertengahan juga menjadi tumpuan dalam Bajet 2023," katanya.Ujar Steven lagi, kerajaan memperkasakan PKS kerana golongan itu merupakan penjana pendapatan dan mewujudkan peluang pekerjaan kepada rakyat.Salah satu strategi Kerajaan Madani ialah meletakkan Pelaburan Langsung Domestik (DDI) sebagai petunjuk prestasi utama (KPI) dalam pelaburan."Ia bagi menjana jumlah pelaburan negara kerana sebelum ini terdapat banyak keluhan dari usahawan tempatan yang merasakan mereka adalah kelas kedua berbanding Pelaburan Langsung Asing (FDI)," katanya.Beliau berkata demikian selepas Jelajah Belanjawan 2024 Negeri Pulau Pinang, di sini, pada Jumaat.Pulau Pinang merupakan negeri ketiga bagi siri jelajah tersebut yang mana, Kementerian Kewangan akan meneruskannya ke semua negeri dan dijangka berakhir pada 22 September ini.Steven Sim yang juga Ahli Parlimen Bukit Mertajam berkata, jelajah itu bertujuan mendapatkan maklumat berkenaan keperluan setiap sektor untuk dipertimbangkan dalam Belanjawan 2024.

(Jelajah Belanjawan 2024 Negeri Pulau Pinang yang berlangsung hari ini)


Ringgit teruskan aliran meningkat berbanding dolar AS

KUALA LUMPUR, 1 September- Ringgit meneruskan aliran meningkatnya apabila dibuka tinggi berbanding dolar Amerika Syarikat (AS) hari ini berikutan unit negara maju didagangkan dalam sentimen berhati-hati menjelang data senarai gaji bukan ladang (NFP) AS bagi Ogos yang akan dikeluarkan lewat hari ini, kata penganalisis.Pada 9 pagi,  mata wang tempatan berada pada 4.6310/6360 berbanding dolar AS daripada 4.6365/6405 sewaktu ditutup pada Rabu.Pengarah Urusan SPI Asset Management Stephen Innes berkata dolar AS ketika ini didagangkan kukuh berbanding euro, manakala ringgit dalam keadaan lega berikutan saluran kadar AS dan langkah-langkah terkini yang diambil dalam sektor hartanah China. Beliau berkata langkah pembuat dasar China untuk mengurangkan kadar gadai ganji bagi memulihkan sektor hartanah di negara itu telah mewujudkan sentimen positif kepada pasaran.“Langkah-langkah ini telah menyebabkan yuan China dan harga minyak diniagakan lebih kukuh, yang memberi kelebihan kepada ringgit. Sementara itu, hasil 10 tahun AS menghampiri paras terendah dalam tempoh dua bulan sebelum NFP AS dikeluarkan. Langkah ini juga dilihat positif kepada ringgit pagi ini.“Bagaimanapun, dengan NFP AS yang dijangka menimbulkan kebimbangan, terdapat kemungkinan bahawa peningkatan seterusnya diramalkan mencabar menjelang pengeluaran laporan pekerjaan utama,” katanya.

Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata Indeks Perbelanjaan Penggunaan Peribadi Teras (PCE) AS, iaitu ukuran inflasi oleh Rizab Persekutuan AS (Fed) memberikan jangkaan konsensus 4.2 peratus pada Julai (Jun: 4.1 peratus), manakala tuntutan pengangguran purata dalam tempoh empat minggu meningkat secara berperingkat kepada 237,500 minggu lepas berbanding 237,250 pada minggu sebelumnya.“Ini menunjukkan Fed mungkin terus mengekalkan pendirian yang terbatas dalam mesyuarat akan datang pada September. Bagaimanapun, dari sudut teknikal, ringgit berbanding dolar AS adalah dalam kedudukan terlebih jual dan dalam keadaan sedemikian sejak sekian lama.“Kami melihat, data dalam keadaan bercampur-campur, tetapi dengan kecenderungan lemah, menggambarkan dasar monetari AS sewajarnya kurang terbatas pada masa depan. Oleh itu, ringgit boleh kekal menghampiri paras sokongan pada RM4.6257,” katanya.Sementara itu, ringgit dibuka kebanyakannya tinggi berbanding sekumpulan mata wang utama.Mata wang tempatan menokok berbanding euro kepada 5.0186/0240 daripada 5.0482/0526 sewaktu ditutup pada Rabu, naik berbanding pound Britain kepada 5.8638/8701 daripada 5.8684/8735, namun menyusut berbanding yen Jepun kepada 3.1813/1852 daripada 3.1679/1708. Pada masa sama, ringgit diniagakan bercampur-campur berbanding mata wang Asean.Ringgit naik berbanding dolar Singapura kepada 3.4261/4303 daripada 3.4278/4311 pada penutup Rabu dan menokok berbanding rupiah Indonesia kepada 304.0/304.5 daripada 304.1/304.6 sebelumnya.Bagaimanapun, mata wang tempatan menyusut berbanding baht Thailand kepada 13.2133/2329 daripada 13.2094/2268 pada Rabu dan rendah berbanding peso Filipina kepada 8.18/8.19 daripada 8.17/8.18. Pasaran tempatan ditutup semalam bersempena dengan cuti umum Hari Kebangsaan. - BERNAMA


PUNB sasar agihan pembiayaan sehingga RM5 juta libatkan 10 usahawan di Kedah

LANGKAWI, 31 Ogos- Perbadanan Usahawan Nasional Bhd (PUNB) menyasarkan agihan pembiayaan sehingga RM5 juta melibatkan 10 usahawan di Kedah sehingga hujung tahun ini.Menurut Ketua Komunikasi Korporatnya, Ahmad Nazlee Idris, RM4 juta nilai pembiayaan telah disalurkan kepada sembilan buah syarikat setakat 31 Julai lalu.Beliau berkata demikian pada Program Jelajah Rakan Usahawan PUNB bersama Media, di Langkawi, Kedah. Program selama tiga hari itu, memberi peluang kepada media untuk mengetahui lebih lanjut mengenai perniagaan Rakan Usahawannya di sana.Sejak ditubuhkan pada 1991, perbadanan itu telah meluluskan sebanyak RM290 juta pembiayaan perniagaan kepada 780 syarikat di Kedah termasuk 50 syarikat di Langkawi melibatkan pembiayaan berjumlah RM25 juta.Tahun ini, PUNB menerima pembiayaan berjumlah RM200 juta dan menyasarkan kelulusan keseluruhan pembiayaan perniagaan sebanyak RM250 juta.

(Ketua Komunikasi Korporat PUNB, Ahmad Nazlee Idris)


Perbincangan meja bulat, bincang isu dan cabaran industri perabot - Tengku Zafrul

MUAR, 31 Ogos - Satu perbincangan meja bulat akan diadakan Oktober ini bagi membincangkan isu dan cabaran dihadapi industri perabot, terutama di Muar yang menjadi antara pusat pengeluaran perabot terbesar di Malaysia. Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata perkara itu antara yang diputuskan menerusi pertemuannya dengan Ahli Majlis Perabot Malaysia dan Persatuan Perabot Muar.

"Beberapa isu telah dibangkitkan dimana saya hari ini bersetuju bekerjasama dengan kerajaan Negeri Johor supaya kita adakan perbincangan meja bulat.“Saya sendiri akan mempengerusikan mesyuarat tersebut untuk membincangkan isu-isu yang dihadapi hari ini, cabaran dihadapi industri kerana sebenarnya industri perabot ini satu industri yang besar dan kalau dilihat dari jumlah dagangan ia telah mencecah hampir RM19 bilion pada 2022," katanya.Beliau berkata demikian ketika ditemui pemberita selepas mengadakan pertemuan bersama Persatuan Ahli Majlis Perabot Malaysia dan Persatuan Perabot Muar, di sini yang turut dihadiri Menteri Besar Johor, Datuk Onn Hafiz Ghazi.Sementara itu, Menteri Besar Johor, Datuk Onn Hafiz menzahirkan keyakinan bahawa kolaborasi antara Kerajaan Persekutuan dan kerajaan negeri mampu melonjakkan lagi potensi Muar sebagai pengeluar perabot terbesar negara."Dengan kolaborasi yang bakal diterajui bersama Kementerian dan juga kerajaan negeri akan meningkatkan lagi industri perabot di daerah Muar ini," katanya.Dalam pada itu, Berhubung projek Muar Furniture Park (MFP) di Bakri, Tengku Zafrul berkata pertemuan juga akan diatur dengan Johor Corporation (JCorp) yang membangunkan taman perindustrian berkenaan bagi membincangkan bentuk sokongan yang boleh diberikan kerajaan.